(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΜΗ΄

Πέμπτη 17 Δεκεμβρίου 2015

ΘΕΜΑΤΑ

Α. ΕΙΔΙΚΑ ΘΕΜΑΤΑ

1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 3ο Γυμνάσιο Σαλαμίνας, το Ιταλικό Δημοτικό Σχολείο Αθήνας και το 2ο Γυμνάσιο Παλλήνης, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.

2. Απαντήσεις Υπουργών σε ερωτήσεις Βουλευτών, σελ.

3. Ανακοίνωση του δελτίου επικαίρων ερωτήσεων και αναφορών-ερωτήσεων της Παρασκευής 18 Δεκεμβρίου 2015, σελ.
4. Συζήτηση επικαίρων ερωτήσεων:
α) Προς τον Υπουργό Ναυτιλίας και Νησιωτικής Πολιτικής, σχετικά με την υποστελέχωση του Λιμενικού Σώματος Δωδεκανήσου, σελ.
 β) Προς τον Υπουργό Παιδείας, Έρευνας και Θρησκευμάτων, σχετικά με την αντιμετώπιση των ελλείψεων εκπαιδευτικού προσωπικού στα σχολεία του Δήμου Σαρωνικού, σελ.
 γ) Προς τον Υπουργό Εσωτερικών και Διοικητικής Ανασυγκρότησης:
 i. σχετικά με τις "αποσχιστικές δραστηριότητες και τη συνεργασία με την Άγκυρα Μουσουλμάνων της Θράκης", σελ.
 ii. σχετικά με την υιοθέτηση και την προώθηση της αποτέφρωσης των νεκρών από την Πολιτεία, σελ.

iii. σχετικά με την πρόσκληση για καταγραφή αδιόριστων προηγούμενων διαγωνισμών ΑΣΕΠ, σελ.
 δ) Προς τον Υπουργό Αγροτικής Ανάπτυξης και Τροφίμων, σχετικά με την πληρωμή των κτηνοτρόφων που έχουν ενταχθεί στο πρόγραμμα βιολογικής κτηνοτροφίας χωρίς όρους και προϋποθέσεις, σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ., σελ.

ΚΡΕΜΑΣΤΙΝΟΣ Δ., σελ.

ΟΜΙΛΗΤΕΣ

Α. Επί διαδικαστικού θέματος:
ΒΑΡΕΜΕΝΟΣ Γ. , σελ.
ΚΡΕΜΑΣΤΙΝΟΣ Δ. , σελ.
ΛΟΒΕΡΔΟΣ Α. , σελ.

Β. Επί των επικαίρων ερωτήσεων:
ΒΕΡΝΑΡΔΑΚΗΣ Χ. , σελ.
ΔΑΝΕΛΛΗΣ Σ. , σελ.
ΔΡΙΤΣΑΣ Θ. , σελ.
ΚΕΓΚΕΡΟΓΛΟΥ Β. , σελ.
ΚΟΥΡΟΥΜΠΛΗΣ Π. , σελ.
ΚΡΕΜΑΣΤΙΝΟΣ Δ. , σελ.
ΛΑΓΟΣ Ι. , σελ.
ΛΟΒΕΡΔΟΣ Α. , σελ.
ΜΕΓΑΛΟΟΙΚΟΝΟΜΟΥ Θ. , σελ.
ΜΠΟΛΑΡΗΣ Μ. , σελ.
ΜΩΡΑΪΤΗΣ Ν. , σελ.
ΦΙΛΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΜΗ΄

Πέμπτη 17 Δεκεμβρίου 2015

Αθήνα, σήμερα στις 17 Δεκεμβρίου 2015, ημέρα Πέμπτη και ώρα 9.37΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ.**

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 16-12-2015 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΜZ΄ συνεδριάσεώς του, της Τετάρτης 16Δεκεμβρίου 2015, σε ό,τι αφορά στην ψήφιση στο σύνολό του σχεδίου νόμου του Υπουργείου Πολιτισμού και Αθλητισμού: «Προσαρμογή της ελληνικής νομοθεσίας στις διατάξεις της Οδηγίας 2014/60/ΕΕ του Ευρωπαϊκού Κοινοβουλίου και του Συμβουλίου της 15ης Μαΐου 2014 σχετικά με την επιστροφή πολιτιστικών αγαθών, που έχουν απομακρυνθεί παράνομα από το έδαφος κράτους – μέλους και άλλες διατάξεις»)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Μάριο Κάτση, Βουλευτή Θεσπρωτίας, τα εξής:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελ. 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελ. 2β)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε τον κ. Κάτση.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η τέταρτη με αριθμό 291/11-12-2015 επίκαιρη ερώτηση δευτέρου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ–ΔΗΜΑΡ κ. Δημητρίου Κρεμαστινού προς τον Υπουργό Ναυτιλίας και Νησιωτικής Πολιτικής, σχετικά με την υποστελέχωση του Λιμενικού Σώματος Δωδεκανήσου.

Θα απαντήσει ο αρμόδιος Υπουργός, κ. Θεόδωρος Δρίτσας.

Τον λόγο έχει ο κ. Κρεμαστινός.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Κύριε Πρόεδρε και κύριε Υπουργέ, ένα από τα μεγαλύτερα προβλήματα, που αναδείχθηκαν με το μεταναστευτικό και το προσφυγικό πρόβλημα είναι η φύλαξη των θαλασσίων συνόρων.

Η Ευρωπαϊκή Ένωση, όπως γνωρίζετε, επεσήμανε ότι φυλάσσονται ανεπαρκώς τα σύνορα και μάλιστα προχώρησε ακόμα ένα βήμα και ζήτησε τη συνδρομή της Τουρκίας, πράγμα το οποίο δεν είναι ιδιαίτερα τιμητικό για τη χώρα.

Αυτό καθιστά το πρόβλημα ακόμα πιο οξύ γιατί από διαμαρτυρίες των λιμενικών, κυρίως των συνδικαλιστών, φαίνεται ότι η περιοχή των νησιών της Δωδεκανήσου –διότι αυτοί διαμαρτύρονται- δεν μπορεί ουσιαστικά να προφυλαχθεί γιατί το προσωπικό είναι ανεπαρκές.

Μάλιστα, καταγγέλλουν ότι υπάρχει ανισοκατανομή προσωπικού. Δηλαδή, ενώ για παράδειγμα, όπως καταγγέλλουν, στην Κω που είναι εστία αναταραχής αυτή τη στιγμή, οι προβλεπόμενες θέσεις είναι πενήντα έχουν τριάντα λιμενικούς. Ενώ στη Θεσσαλονίκη, επί προβλεπομένων θέσεων εκατόν εξήντα–όπως λένε οι λιμενικοί- έχουν τριακόσιους πενήντα λιμενικούς.

Κατά συνέπεια το ερώτημα είναι το εξής: Υπάρχουν που υπάρχουν αυτά τα προβλήματα, μπορεί να γίνει τουλάχιστον μια ισοκατανομή για να μην υπάρχει ανισοκατανομή, ούτως ώστε και αυτοί να αναπνεύσουν και να γίνεται καλύτερα η φύλαξη των συνόρων;

Διότι ουσιαστικά αυτοί οι άνθρωποι λένε ότι ακόμα και τα πλοία τα συντηρούν οι ίδιοι γιατί δεν υπάρχουν λεφτά. Αυτές είναι οι καταγγελίες τους. Δεν ξέρω αν υπάρχει το στοιχείο της υπερβολής εδώ, αλλά, εν πάση περιπτώσει, φαίνεται ότι για να διαμαρτύρονται τόσο πολύ, υπάρχει ασφαλώς μεγάλη δόση αλήθειας.

Το εύλογο, λοιπόν, ερώτημα είναι τι μπορεί πρακτικά να γίνει, ούτως ώστε αυτή η κατάσταση να βελτιωθεί.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Αξιότιμε κύριε Αντιπρόεδρε, με όλον τον σεβασμό θα αρχίσω με ένα παράπονο. Την προηγούμενη φορά, όντως, είχα σοβαρό κώλυμα, δεν μπορούσα να έρθω. Υπήρξε μία επικριτική στάση από την πλευρά σας. Νομίζω ότι πρέπει να υπάρχει κατανόηση και για τους Υπουργούς, παρά το γεγονός ότι αποδέχομαι πλήρως ότι η υποχρέωση των Υπουργών να ανταποκρίνονται στον κοινοβουλευτικό έλεγχο δεν τίθεται προς συζήτηση. Όμως, υπάρχουν και σοβαρά κωλύματα που κάποια στιγμή δεν το επιτρέπουν. Σε κάθε περίπτωση, είχα ενημερώσει και εσάς και τη Βουλή εγκαίρως.

Η ερώτηση που κάνετε είναι πολύ σημαντική –προφανώς- και πολύ επίκαιρη. Η απάντησή μου δεν θα είναι μόνο προς εσάς, θα είναι και προς τα στελέχη του Λιμενικού Σώματος που αγωνιούν και αυτά, γιατί σηκώνουν τεράστιο βάρος στις συνθήκες που διανύουμε με τις μεγάλες προσφυγικές και μεταναστευτικές ροές, αλλά θα είναι και προς τον ελληνικό λαό, γιατί το θέμα έχει ευρύτερη διάσταση.

Θα αρχίσω από τον όρο «αφύλακτα σύνορα». Δεν πρέπει να προσχωρούμε σε τέτοιου είδους απόψεις. Δεν υπάρχουν αφύλακτα θαλάσσια ελληνικά σύνορα. Τα σύνορα φυλάσσονται, ελέγχονται, υπάρχει πλήρης εποπτεία. Σύμφωνα με τους νόμους του ελληνικού κράτους, τους διεθνείς κανόνες είναι άλλο η υποχρέωση κάθε χώρας στην ασφαλή, βέβαιη και ανεμπόδιστη είσοδο προσφύγων υπό έλεγχο και άλλο το «αφύλακτα σύνορα». Είναι μία άλλη συζήτηση το «αφύλακτα σύνορα».

Και να μην επικαλούμαστε επιχειρήματα που αρχίζουν να αναπτύσσονται και στην Ευρωπαϊκή Ένωση. Υπάρχουν σκοπιμότητες. Μην αποδεχθούμε χάριν μίας εσωτερικής συζήτησης επιχειρήματα που σκοπιμότητες έξωθεν προσπαθούν να φέρουν στη διαδικασία αντιμετώπισης αυτού του τεράστιου προβλήματος, που είναι και ελληνικό και ευρωπαϊκό και διεθνές. Αυτά είναι στοιχειώδη και θα πρέπει να τα προσέχουμε. Πάντως, αφύλακτα σύνορα δεν υπάρχουν.

Τώρα, όσον αφορά τη στελέχωση, πράγματι ορθά αναφέρετε στην ερώτησή σας ότι εγώ έγκαιρα είχα μιλήσει για χρόνιες αδράνειες σε σχέση με τα ζητήματα των μεταθέσεων και της στελέχωσης των Υπηρεσιών του Λιμενικού Σώματος. Δεν είναι το Υπουργείο, ο Υπουργός που κάνει τις μεταθέσεις. Το Αρχηγείο είναι που κάνει τις μεταθέσεις. Παρ’ όλα αυτά, η πολιτική ευθύνη, η εποπτεία και ο έλεγχος ανήκουν σε εμένα και όλη την ευθύνη την αναλαμβάνω εγώ ως πολιτικός Προϊστάμενος και του Λιμενικού Σώματος και του Υπουργείου.

Όταν λέμε «χρόνιες αδράνειες», πράγματι υπάρχει ένα προεδρικό διάταγμα, το οποίο όλοι θεωρούν ότι δεν είναι σωστό και πρέπει να αλλάξει -και ήδη κινείται η διαδικασία, έχει συγκροτηθεί επιτροπή για να αλλάξει- το οποίο, όμως, ήταν το μόνο νομοθετικό πλαίσιο για τις μεταθέσεις. Όλοι παραδέχονται -και μπορούν να σας ενημερώσουν οι πάντες γι’ αυτό- ότι επί χρόνια ποτέ δεν εφαρμόστηκε. Για πρώτη φορά επί της δικής μας θητείας μπήκε εμπρός η διαδικασία εφαρμογής του. Αυτή ήταν η κατεύθυνση και η εντολή. Ναι, μπορεί το νομοθετικό πλαίσιο να μην είναι το καλύτερο, να έχει κενά, να έχει προβλήματα, να έχει σοβαρά ζητήματα, αλλά αυτό έχουμε. Μέχρι να το αλλάξουμε, πρέπει να το εφαρμόσουμε.

Σε αυτήν την κατεύθυνση επελέγησαν σε πρώτη φάση για τη στελέχωση των νησιών του Ανατολικού Αιγαίου, για τη λιμενική περιφέρεια των Δωδεκανήσων και του βορείου Αιγαίου -όγδοη και ένατη ΠΕΔΙΛΣ- περίπου διακόσια ογδόντα στελέχη να μετατεθούν. Έτσι προέκυψε από την εφαρμογή του προεδρικού διατάγματος.

Είχαμε περίπου διακόσιες είκοσι ενστάσεις, προσφυγές. Το κάθε στέλεχος επικαλείτο σοβαρά προβλήματα. Έγιναν δεκτές πενήντα. Στην περιοχή της Δωδεκανήσου, όντως, επελέγησαν να γίνουν εκατόν σαράντα τέσσερις μεταθέσεις προς τα Δωδεκάνησα. Έχουν εκτελεστεί μέχρι τώρα οι εκατόν τριάντα από αυτές.

Υπάρχει όμως και η άλλη ανάγκη, άνθρωποι που έχουν μείνει σε νησιά της πρώτης γραμμής τέσσερα, πέντε, έξι χρόνια, ενώ δικαιούνται στην τριετία να επανέλθουν σε άλλες υπηρεσίες και αυτό δεν έχει γίνει. Έχουμε τώρα λοιπόν και την επιστροφή.

Προσπαθούμε σε αυτές τις συνθήκες, έχοντας εξασφαλίσει και τις οικονομικές ανάγκες και τα καύσιμα –άλλης τάξης ζητήματα αυτά- όλα να γίνουν ορθολογικότερα κατά το δυνατό. Δεν το έχουμε καταφέρει πλήρως. Είναι εν πορεία όλη αυτή η διαδικασία. Παρ’ όλα αυτά θα σας πω στη δευτερολογία μου –γιατί έχω εξαντλήσει τον χρόνο μου- τα στοιχεία για τη Δωδεκάνησο, πόση κάλυψη έχει και πόση δεν έχει.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κρεμαστινέ, έχετε τον λόγο.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Κύριε Πρόεδρε, θα ήθελα να μου δώσετε λίγο παραπάνω χρόνο, για να απαντήσω στο σχόλιο του Υπουργού σε σχέση με εμένα.

Κύριε Δρίτσα, ίσα-ίσα εγώ σας ανέφερα ως καλό παράδειγμα Υπουργού στη Διάσκεψη των Προέδρων, γιατί εκεί ετέθη ουσιαστικά το ζήτημα. Την προηγούμενη φορά που δεν μπορούσατε να έρθετε, το αιτιολογήσατε. Συνήθως οι Υπουργοί μιλάνε για κώλυμα και εγώ είπα ότι ο κ. Δρίτσας κατ’ εξαίρεση το αιτιολόγησε. Άρα με εσάς συνέβη το αντίθετο.

Όσον αφορά τους άλλους Υπουργούς είπα πως όταν έχουν ένα κώλυμα, καλό θα είναι να λένε πού βρίσκονται και αυτό είναι κατανοητό. Το να λένε απλώς ότι έχουν κώλυμα και να μην έρχονται οι Υπουργοί, αυτό δεν είναι ούτε ευγενικό ούτε πρέπον προς τη Βουλή που υποτίθεται ότι εκπροσωπεί τον ελληνικό λαό. Αυτό είπα και εσάς σας έχω στις εξαιρέσεις, προς Θεού!

Επί της ουσίας, χαίρομαι κατ’ αρχάς που λέτε ότι τα σύνορα φυλάσσονται. Εγώ, όμως, ο ίδιος άκουσα τον Πρωθυπουργό, σε μια συνέντευξη Τύπου προεκλογικά, να επισημαίνει το αντίθετο, ότι δεν μπορούμε πρακτικά να έχουμε φύλαξη των συνόρων λόγω του θαλασσίου χώρου.

Και βεβαίως όταν η Ευρωπαϊκή Ένωση τα ακούει όλα αυτά αρχίζει και διερωτάται. Και όταν φτάνει στο σημείο να μας λέει να κάνουμε κοινή πολιτική με την Τουρκία όσον αφορά τη φύλαξη, διαπιστώνουν προφανώς ότι εμείς μόνοι μας δεν μπορούμε. Χαίρομαι που μου λέτε ότι φυλάσσονται τα σύνορα. Η εικόνα που δώσαμε, όμως, ήταν δεν φυλάσσονται. Αυτό είναι το δικό μου σχόλιο.

Όσον αφορά το επίμαχο θέμα της ερωτήσεως, θα σας παρακαλέσω όσο το δυνατόν γρηγορότερα να γίνουν οι ενέργειες που πρέπει για το προεδρικό διάταγμα, ούτως ώστε να αποκατασταθεί αυτό που δεν υπάρχει σήμερα. Δεν μπορεί, δηλαδή, να υπάρχουν κάπου λιγότερες οργανικές θέσεις και περισσότεροι λιμενικοί και εκεί που πραγματικά είναι η πρώτη γραμμή του πυρός, να είναι λιγότεροι και από τις οργανικές θέσεις.

Να βγει δηλαδή το ταχύτερο δυνατό το προεδρικό διάταγμα και να κατανείμει ισομερώς τους λιμενικούς. Αυτό θα ήταν το ιδεώδες. Η παράκληση προς εσάς είναι να επισπεύσετε κατά το δυνατόν τη διαδικασία.

Το ότι θα πρέπει -κατά τη γνώμη μου- να πιεστεί η Ευρωπαϊκή Ένωση να δώσει περισσότερα ταχύπλοα, περισσότερη δύναμη στη FRONTEX για να φυλάξουν πραγματικά τα σύνορά μας, αυτό είναι αυτονόητο. Πιστεύω πως θα το επιχειρήσετε προς αυτήν την κατεύθυνση, διότι η Ιταλία, παραδείγματος χάριν, κατάφερε τον Οκτώβριο να έχει οκτώ χιλιάδες πρόσφυγες, μετανάστες που μπήκαν στην Ευρώπη και εμείς τον ίδιο μήνα να έχουμε διακόσιες δεκαέξι χιλιάδες, με βάση ανακοίνωση της Ευρωπαϊκής Ένωσης.

Το οκτώ χιλιάδες με το διακόσιες δεκαέξι χιλιάδες είναι τεράστια διαφορά και τα δικά μας νησιά απέχουν το ένα από το άλλο μισή ή μία ώρα με τα ταχύπλοα, γιατί είναι μικρές οι αποστάσεις, ενώ η Ιταλία έχει ο Λιβυκό Πέλαγος που είναι αχανές, αλλά επιστράτευσε ακόμη και το πολεμικό ναυτικό της.

Κατά συνέπεια κάτι πρέπει να γίνει, ούτως ώστε οι αριθμοί αυτοί να εξισωθούν. Οι δουλέμποροι εκεί που βρίσκουν εύκολο πέρασμα, εκεί πάνε. Στην Ιταλία οκτώ χιλιάδες τον Οκτώβριο, στην Ελλάδα διακόσιες δεκαέξι χιλιάδες. Η διαφορά είναι τεράστια.

Οπότε, για να μην απεραντολογώ, θα σας παρακαλέσω και στη δευτερολογία να σχολιάσετε πότε περίπου μπορεί να γίνει αυτή η ανακατανομή. Σε έναν, δύο, τρεις μήνες; Σε ένα λογικό διάστημα, διότι βέβαια αν συζητάμε για χρόνια, αντιλαμβάνεστε ότι είμαστε όλοι εκτός θέματος.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κύριος Υπουργός.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Κύριε Κρεμαστινέ, σας βεβαιώνω ότι είναι μεγάλο λάθος να μιλάμε για αφύλακτα σύνορα, όχι μόνο γιατί δεν πρέπει αλλά γιατί δεν είναι αλήθεια.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Δεν το είπα εγώ αυτό.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Επιτρέψτε μου, κύριε Κρεμαστινέ. Τι σημαίνει «θαλασσινά φυλασσόμενα σύνορα»;

Σας το είπα και πριν. Κάθε χώρα υποχρεούται να έχει ασφαλή δίοδο προσφύγων. Είναι διεθνείς συνθήκες, διεθνείς συμβάσεις. Στη χώρα μας αυτά γίνονται σεβαστά υπό έλεγχο. Δεν μπαίνει κανείς χωρίς να ελέγχεται. Κανείς! Ούτε ένας! Και αποδεικνύεται και από τα γεγονότα.

Ακόμα και στο μακελειό του Παρισιού, οι δύο που είχαν περάσει –γιατί οι άλλοι πέντε-έξι ήταν κάτοικοι Παρισιού και Βρυξελλών- είχαν απολύτως ελεγχθεί και είχαν δοθεί στις διεθνείς υπηρεσίες τα στοιχεία τους, όπως γίνεται για όλους. Δεν υπάρχουν αφύλακτα σύνορα.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Δεν το είπα εγώ αυτό για τα αφύλακτα σύνορα, κύριε Υπουργέ. Τον όρο «αφύλακτα σύνορα» τα είπε ο Πρωθυπουργός.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Όχι, δεν το είπε ο Πρωθυπουργός.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Εγώ το άκουσα στις δηλώσεις του.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Δίνετε μια άλλη ερμηνεία σε αυτό που είπε ο Πρωθυπουργός. Η πλήρης φράση του Πρωθυπουργού είναι ότι τα θαλασσινά σύνορα δεν μπορούν να φυλάσσονται όπως φυλάσσονται τα χερσαία.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Δεν το είπε έτσι. Εγώ το άκουσα.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Έτσι το είπε, κύριε Κρεμαστινέ. Και αυτό είναι κοινός τόπος. Μην παρασυρόμαστε. Είναι επικίνδυνο αυτό. Σας κάνω έκκληση. Δίνουμε λαβή και τροφή σε σκοπιμότητες που δεν εξυπηρετούν τα εθνικά μας συμφέροντα. Θέλει προσοχή. Δεν υπάρχουν αφύλακτα θαλασσινά σύνορα. Είναι μύθος αυτό.

Σύμφωνα με τους διεθνούς κανόνες και τις διεθνείς συνθήκες, τα θαλασσινά σύνορα εποπτεύονται. Προστατεύεται η ναυσιπλοΐα, ελέγχεται η πορεία του κάθε εισερχόμενου και αυτό σημαίνει φύλαξη συνόρων. Μην προσχωρούμε σε πρόχειρες αντιμετωπίσεις.

Η Ιταλία, δε, δέχεται κυρίως μεταναστευτικά ρεύματα και όχι προσφυγικά. Τηρούνται άλλοι κανόνες. Μην επικαλούμαστε το παράδειγμα της Ιταλίας. Η Ιταλία έχει χιλιάδες νεκρούς στη Μεσόγειο. Προσοχή σε αυτό, επίσης, κύριε Κρεμαστινέ.

Εγώ προχωρώ στο θέμα μας. Όπως σας είπα, έχουμε διαρκή βελτίωση. Τον Ιούλιο είχαμε, στο σύνολο της Δωδεκανήσου, τριακόσια ενενήντα επτά στελέχη, τον Αύγουστο τετρακόσια οκτώ στελέχη, τον Σεπτέμβριο τετρακόσια τριάντα εννέα στελέχη, τον Οκτώβριο τετρακόσια τριάντα οκτώ στελέχη, τον Νοέμβριο τετρακόσια σαράντα επτά και τον Δεκέμβριο τετρακόσια εξήντα στελέχη. Πρέπει να έχουμε σύμφωνα με την οργανική σύνθεση, πεντακόσια δεκαέξι. Δεν τα έχουμε φτάσει. Σημειωτέον ότι οι οργανικές συνθέσεις έχουν δραστικά μειωθεί όχι από τη δική μας Κυβέρνηση αλλά από τις δικές σας, κύριε Κρεμαστινέ.

Για την Κω δεν έχουμε τα στοιχεία. Τα επίσημα, χθεσινά, στοιχεία του Αρχηγείου είναι ότι το Λιμεναρχείο της Κω έχει οργανική σύνθεση με εβδομήντα ένα άτομα και, όντως, υπολείπεται. Είναι στελεχωμένη με πενήντα άτομα. Βέβαια, υπάρχουν και τα ΚΕΑ, οι ειδικές δυνάμεις, που είναι δεκαπέντε άτομα η οργανική σύνθεση και είναι στελεχωμένη με δώδεκα. Υπάρχουν, εν συνεχεία, στη Νίσυρο, στα Καρδάμαινα αντίστοιχες δυνάμεις.

Πράγματι, υπάρχει ανισοκατανομή, αν και οι ενώσεις των στελεχών του Λιμενικού Σώματος της Μακεδονίας λένε ότι δεν ισχύει η ανισοκατανομή, ότι «εμείς ήμασταν σωστά στελεχωμένοι». Τα στοιχεία δείχνουν ότι, πράγματι, στη βόρειο Ελλάδα και σε άλλες περιοχές της χώρας υπάρχει υπερστελέχωση, σύμφωνα όμως με το κουτσουρεμένο οργανόγραμμα του Λιμενικού Σώματος, αλλά εν πάση περιπτώσει, υπάρχει υπερστελέχωση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Σας εξήγησα ότι αυτό το προεδρικό διάταγμα -και αυτό καθαυτό αλλά και η μη εφαρμογή του επί σειρά ετών- δημιούργησε ένα ανορθολογικό σύστημα. Θα ήθελα να σας πω ότι, σύμφωνα με τις εξελίξεις αυτές, έχουν διαμορφωθεί σε ορισμένες περιπτώσεις -δεν είναι γενικευμένο- καθεστώτα αμετάθετου. Αυτά είναι, όμως, νόμιμα, είναι κατοχυρωμένα από τη νομοθετημένη διαδικασία. Όλα αυτά προσπαθούμε να τα λύσουμε.

**ΠΡΟΕΔΡΕΥΩΝ (Γεώργιος Βαρεμένος):** Βάλτε μια τελεία, κύριε Υπουργέ.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Τελείωσα, κύριε Πρόεδρε.

Έχουμε μπροστά μας τους επόμενους μήνες σαράντα τέσσερις δόκιμους σημαιοφόρους που θα βγουν από τη σχολή και εκατόν έντεκα υπαξιωματικούς. Είναι σε εξέλιξη και ο διαγωνισμός, του οποίου η πορεία θα αρχίσει σε λίγο, για τους σαράντα εννέα λιμενοφύλακες. Εκτός από αυτούς τους αριθμούς που σας ανέφερα, επειδή προχωρήσαμε και στην έγκριση των επιλαχόντων -νομοθετήσαμε κιόλας γι’ αυτό- θα έχουμε ακόμα μεγαλύτερο αριθμό και σημαιοφόρων και υπαξιωματικών το επόμενο διάστημα.

Αυτά μαζί με την αλλαγή του προεδρικού διατάγματος, που, όπως σας είπα, υπάρχει επιτροπή που το επεξεργάζεται, πιστεύουμε ότι θα αλλάξουν πραγματικά το κλίμα και ένα χρόνιο πρόβλημα στο Λιμενικό Σώμα, μια παθογένεια σε σχέση με τις μεταθέσεις, που το ξέρουν όλοι, θα διορθωθεί δραστικά και θα βελτιωθούν πολύ τα πράγματα.

Τελειώνω, κύριε Πρόεδρε.

Όλα αυτά είναι υποχρέωση της ελληνικής πολιτείας, αλλά πολύ περισσότερο είναι υποχρέωση απέναντι στα στελέχη του Λιμενικού Σώματος, που δίνουν πραγματικά τη ζωή τους και τον καλύτερο εαυτό τους σε αυτήν τη μάχη. Ανακοινώνω στο Σώμα ότι την επόμενη εβδομάδα -την Τρίτη- και η Ακαδημία Αθηνών, μετά τη UNICEF, θα τιμήσει το Λιμενικό Σώμα για την τεράστιας σημασίας δράση του όλον αυτόν τον χρόνο στην επετειακή πανηγυρική εκδήλωση της Ακαδημίας Αθηνών, όπως προβλέπεται κάθε χρόνο.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ανακοινώνω στο Σώμα ότι η πρώτη με αριθμό 298/14-12-2015 επίκαιρη ερώτηση πρώτου κύκλου της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς τον Υπουργό Παιδείας, Έρευνας και Θρησκευμάτων, σχετικά με την «εσφαλμένη μοριοδότηση ωρομίσθιων εκπαιδευτικών στα σχολεία δεύτερης ευκαιρίας», δεν συζητείται λόγω κωλύματος του κυρίου Υπουργού και διαγράφεται.

Επίσης, η δεύτερη με αριθμό 300/14-12-2015 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Κυριάκου Μητσοτάκη προς τον Υπουργό Εσωτερικών και Διοικητικής Ανασυγκρότησης, σχετικά με την έλλειψη εθνικού σχεδιασμού για τη διαχείριση και τη φιλοξενία των μεταναστών, δεν συζητείται λόγω κωλύματος του κυρίου Υπουργού και διαγράφεται.

Η τέταρτη με αριθμό 290/10-12-2015 επίκαιρη ερώτηση πρώτου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Ανδρέα Λοβέρδου προς τον Υπουργό Επικρατείας, σχετικά με τη διαφαινόμενη πάροδο της προθεσμίας πλήρωσης των μελών των ΔΣ των ανεξάρτητων αρχών στον νόμο αδειοδότησης των μέσων μαζικής ενημέρωσης, δεν συζητείται λόγω κωλύματος του κυρίου Υπουργού και διαγράφεται.

Κύριε Λοβέρδο, κατά παραχώρηση έχετε τον λόγο για ένα λεπτό.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, συνηθίζεται σε κάθε περίπτωση και σας ευχαριστώ πολύ.

Ο Υπουργός ήταν πάρα πολύ εντάξει, δηλαδή επειδή έχει πολύ σοβαρή υποχρέωση -νομίζω ότι έπρεπε να είναι με τον Πρωθυπουργό στη Σύνοδο Κορυφής- ενημέρωσε το γραφείο μου μία μέρα πριν. Έτσι πρέπει να γίνεται και όχι λίγες ώρες πριν. Επειδή δεν έχει Υφυπουργό, προφανώς, είπαμε ότι είμαστε απόλυτα σύμφωνοι να μεταθέσουμε τη συζήτηση της επίκαιρης ερώτησης.

Κύριε Πρόεδρε, επειδή η Κυβέρνηση σπεύδει, καταστρατηγώντας πια κάθε διαδικασία, να συζητήσει σχέδια νόμου προ των Χριστουγέννων και να τα ψηφίσει, καταργεί τον κοινοβουλευτικό έλεγχο της Δευτέρας και έτσι πάμε μετά τις γιορτές.

Το θέμα μου θα παραμείνει επίκαιρο.

**ΠΡΟΕΔΡΕΥΩΝ (Γεώργιος Βαρεμένος):** Θα έχουμε δύο μέρες συνεχόμενες μετά τις γιορτές, δηλαδή την Πέμπτη και την Παρασκευή.

**ΑΝΔΡΕΑΣ ΛΟΒΕΡΔΟΣ:** Ναι, αλλά ο επίκαιρος κοινοβουλευτικός έλεγχος έχει τη σκοπιμότητά του. Ειδάλλως, θα ήταν απλώς κοινοβουλευτικός έλεγχος. Ο επίκαιρος κοινοβουλευτικός έλεγχος σημαίνει ότι θίγει επίκαιρα θέματα.

Η επικαιρότητα του θέματος που εγώ έχω θίξει –και δεν αφορά μόνο την Αίθουσα αυτή αλλά και την κοινωνία- σχετίζεται με την προθεσμία των δύο μηνών που έχει δώσει ο νόμος με πρωτοβουλία του κ. Παππά για τη συμπλήρωση των μελών του Εθνικού Συμβουλίου Ραδιοτηλεόρασης.

Πέρασαν οι δύο μήνες, κύριε Πρόεδρε. Είστε πολύ έμπειρος, έχετε και άριστη μνήμη και θυμάστε ότι το σχέδιο νόμου για τα ΜΜΕ ψηφίστηκε με επείγουσες διαδικασίες, για να προλάβουμε.

**ΠΡΟΕΔΡΕΥΩΝ (Γεώργιος Βαρεμένος):** Κύριε Λοβέρδο, γνωρίζετε…

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα με αφήσετε να μιλήσω;

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ. Εγώ για τη δική σας διευκόλυνση …

**ΑΝΔΡΕΑΣ ΛΟΒΕΡΔΟΣ:** Για τη δική σας διευκόλυνση, θα με αφήσετε να μιλήσω; Δεν έχω καμμία αντίρρηση να με διακόπτετε, αλλά μετά μη μου πείτε να τελειώνω.

**ΠΡΟΕΔΡΕΥΩΝ (Γεώργιος Βαρεμένος):** Όχι. Απλώς ξέρετε ότι απαιτείται συγκεκριμένη πλειοψηφία. Ξέρετε ότι έχει απευθυνθεί έκκληση τουλάχιστον στο κόμμα της Νέας Δημοκρατίας να συμφωνήσει στη διαδικασία για να προχωρήσουμε, γιατί απαιτείται η πλειοψηφία των 4/5. Καταλάβατε; Γι’ αυτό, το λέω.

**ΑΝΔΡΕΑΣ ΛΟΒΕΡΔΟΣ:** Πολύ καλά έχω καταλάβει, αλλά ας τα πω κι εγώ από την πλευρά της δικής μου κατανόησης, που νομίζω ότι είναι πολύ κοντά στον νόμο και πάρα πολύ ακριβής. Έτσι νομίζω.

Κύριε Πρόεδρε, έγινε παρέμβαση στη λειτουργία των ανεξάρτητων αρχών, τις οποίες δεν εκτιμά πολύ η Κυβέρνηση. Δείγμα είναι και η μισθολογική υποβάθμιση του επιστημονικού της προσωπικού, όπως επισημαίνει η Διεύθυνση Επιστημονικών Μελετών της Βουλής για το σχέδιο νόμου που ψηφίστηκε προχθές.

Η Κυβέρνηση έκανε νομοθετική παρέμβαση και έδιωξε από τις ανεξάρτητες αρχές μέλη των διοικήσεών τους που είχαν παραπάνω θητεία βάσει νόμου. Για το Εθνικό Συμβούλιο Ραδιοτηλεόρασης αυτό ήταν καταστροφή. Μπορεί να έφυγε η –ανεπιθύμητη για την Κυβέρνηση- κ. Αλεξίου, αλλά το διοικητικό συμβούλιο έχει ένα μέλος αυτήν τη στιγμή. Δεν μπορούν να δουλέψουν οι άνθρωποι.

Η δίμηνη προθεσμία έγινε, κύριε Πρόεδρε, ώστε γρήγορα να τακτοποιηθούν οι εκκρεμότητες και γρήγορα να περάσουμε στο νέο καθεστώς αδειοδότησης. Γι’ αυτά δεν ήρθε η Βουλή εδώ με επείγουσες διαδικασίες; Πέρασαν οι δύο μήνες. Όσον αφορά την Αντιπολίτευση, όποια και αν είναι –για την Αξιωματική Αντιπολίτευση δεν μου πέφτει λόγος, αλλά μιλώ από τη δική μας πλευρά- είμαστε πολύ προσεκτικοί σε αυτά που θα κάνουμε στη Διάσκεψη των Προέδρων. Οι θεσμικές εγγυήσεις για τα μέλη της διοίκησης των συνταγματικώς προβλεπομένων ανεξάρτητων αρχών, των πέντε δηλαδή, είναι πολύ ισχυρές με τα 4/5. Εμείς δεν θα έρθουμε εκεί να διαλύσουμε τα πράγματα. Όμως, δεν πρέπει η Κυβέρνηση να φέρει τις προτάσεις της;

Πάει το δίμηνο, κύριε Πρόεδρε. Ερωτούσα τον κ. Παππά –θα τα πούμε μετά τις γιορτές, γιατί και τότε το θέμα θα παραμείνει επίκαιρο- τι θα γίνει και αν θα προχωρήσουμε σε αυτό. Έχουμε σε εκκρεμότητα ένα χώρο ολόκληρο, αλλά όσο διατηρείται η εκκρεμότητα, παίζονται και παιχνίδια.

**ΠΡΟΕΔΡΕΥΩΝ (Γεώργιος Βαρεμένος):** Ξέρετε, κύριε Λοβέρδο, αναπτύσσετε ερώτηση και δεν υπάρχει αρμόδιος Υπουργός να απαντήσει. Ο ρόλος μου εμένα δεν είναι να απαντήσω.

**ΑΝΔΡΕΑΣ ΛΟΒΕΡΔΟΣ:** Είστε έμπειρος και είστε και δημοσιογράφος. Παίζονται παιχνίδια στον χώρο. Πρέπει αυτή η εκκρεμότητα να πάψει να είναι εκκρεμότητα. Εμείς θα συμβάλουμε, αλλά πρωτίστως πρέπει να συμβάλει η Πλειοψηφία, γιατί αυτή κάνει προτάσεις. Δεν κάνει προτάσεις η Μειοψηφία. Επιτέλους, να σοβαρευτούμε. Ο λαός απέρριψε προγράμματα στις 20 Σεπτεμβρίου και δέχθηκε προγράμματα. Τα προγράμματα της Πλειοψηφίας τα δέχθηκε. Αυτοί θα κυβερνούν και εμείς θα αντιπολιτευόμαστε. Τη θεσμική εγγύηση των 4/5 θα τη σεβαστούμε και δεν θα κάνουμε πλιάτσικο. Επιτέλους, όμως, η Κυβέρνηση πρέπει να ανοίξει τα χαρτιά της. Όσο περνά ο καιρός, υποψιαζόμαστε ότι τη συμφέρουν οι εκκρεμότητες και τα παιχνίδια.

**ΠΡΟΕΔΡΕΥΩΝ (Γεώργιος Βαρεμένος):** Σας ευχαριστώ.

Απλώς, ήθελα να διευκρινίσω –γιατί δεν είναι ο ρόλος μου να απαντήσω ουσιαστικά σε ερώτηση- ότι η Κυβέρνηση και η Βουλή είπαν ότι αν δεν ανταποκριθεί η Αξιωματική Αντιπολίτευση, θα προχωρήσουν σε νομοθετική πρωτοβουλία.

**ΑΝΔΡΕΑΣ ΛΟΒΕΡΔΟΣ:** Με συγχωρείτε. Αυτό είναι άλλο θέμα, ξέρετε.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθητές και μαθήτριες και δύο εκπαιδευτικοί συνοδοί τους από το 3ο Γυμνάσιο Σαλαμίνας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα συζητηθεί τώρα η όγδοη με αριθμό 289/10-12-2015 επίκαιρη ερώτηση πρώτου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Παιδείας, Έρευνας και Θρησκευμάτων, σχετικά με την αντιμετώπιση των ελλείψεων εκπαιδευτικού προσωπικού στα σχολεία του Δήμου Σαρωνικού.

Θα απαντήσει ο Υπουργός κ. Φίλης.

Τον λόγο έχει η κ. Θεοδώρα Μεγαλοοικονόμου.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, βλέπουμε ότι έχουν περάσει ήδη τρεις μήνες από τότε που άνοιξαν τα σχολεία. Φτάνουμε τώρα στις διακοπές των Χριστουγέννων και οι κενές θέσεις και στην πρωτοβάθμια εκπαίδευση και στη δευτεροβάθμια δεν έχουν καλυφθεί ακόμη. Έχουμε μεγάλα προβλήματα στις διδακτικές ώρες και για τους μαθητές και για τους καθηγητές.

Στην πρωτοβάθμια με ενημέρωσαν ότι οι κενές θέσεις είναι περίπου τρεις χιλιάδες εννιακόσιες, ακόμη. Δεν ξέρω αν έχουν συμπληρωθεί μερικές. Μέχρι τώρα αυτό υπήρχε.

Τώρα, ειδικά για την ερώτηση που έχω κάνει για τον Δήμο Σαρωνικού, υπάρχει πάρα πολύ μεγάλο πρόβλημα και στην πρωτοβάθμια και στη δευτεροβάθμια εκπαίδευση, δηλαδή και στα δημοτικά και στα γυμνάσια και στα λύκεια. Οπότε υπάρχει το πρόβλημα και στους μαθητές και στους γονείς και στους εκπαιδευτικούς. Δεν είναι ότι οι εκπαιδευτικοί δεν έχουν και αυτοί πρόβλημα. Δεν προλαβαίνουν τις ώρες.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Μάλιστα, στον Δήμο Σαρωνικού στις 23 Νοεμβρίου η ένωση γονέων-μαθητών της πρωτοβάθμιας και δευτεροβάθμιας εκπαίδευσης του Δήμου Σαρωνικού προέβη σε κατάληψη των γραφείων της διεύθυνσης της πρωτοβάθμιας εκπαίδευσης ανατολικής Αττικής, εκφράζοντας την αντίθεσή της για την τραγική κατάσταση που επικρατεί στα σχολεία του Δήμου Σαρωνικού.

Θα σας πω και κάτι άλλο ως προς τα ολοήμερα σχολεία που έχουν αρχίσει να εφαρμόζονται. Και εκεί είναι πάρα πολλές οι ελλείψεις και στον Δήμο Σαρωνικού αλλά και σε άλλα ολοήμερα που υπάρχουν σε όλη την επικράτεια, με αποτέλεσμα να υπάρχει το κενό, δηλαδή αντί να τελειώνει το μάθημα του ολοήμερου σχολείου στις 16.15΄, τελειώνει στις 13.15΄. Οπότε, όπως καταλαβαίνετε, οι γονείς των μαθητών βρίσκονται σε πολύ δύσκολη κατάσταση, διότι είναι υποχρεωμένοι ή να αφήσουν τη δουλειά τους -που αυτήν την εποχή είναι πάρα πολύ δύσκολο να την κρατήσουν, όπως και να την βρουν, κατ’ αρχάς- ή να υποχρεωθούν να πληρώνουν κάποιο άτομο για να παίρνει τα παιδιά τους από το σχολείο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αυτό που θέλω να ρωτήσω, κύριε Υπουργέ, είναι, σε ποιες ενέργειες σκοπεύετε να προβείτε για την άμεση κάλυψη των κενών τις πρωτοβάθμιας και δευτεροβάθμιας εκπαίδευσης, ειδικά στον Δήμο Σαρωνικού; Τι προτίθεστε να πράξετε για τα ολοήμερα σχολεία του Δήμου Σαρωνικού, προκειμένου να μην υποστελεχώνονται και να αποφεύγονται οι δυσμενέστερες των συνεπειών για τα σχολεία, τα παιδιά και τους γονείς;

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ελπίζω όλα αυτά να μην ισχύουν για τα σχολεία της Σαλαμίνας.

Τον λόγο έχει ο κύριος Υπουργός.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ευχαριστώ.

Κυρία συνάδελφε, περιγράψατε προβλήματα τα οποία υπάρχουν στα σχολεία, όχι στην έκταση, βεβαίως, που διαβάζουμε. Είναι προβλήματα τα οποία μας κληροδότησαν οι προηγούμενες κυβερνήσεις, γιατί την τελευταία πενταετία έχουν εξωθηθεί σε αποχώρηση από την εκπαίδευση πάνω από τριάντα χιλιάδες εκπαιδευτικοί και έχουν γίνει μηδενικοί διορισμοί. Κυριολεκτικά, την τελευταία διετία μηδέν διορισμοί και τα προηγούμενα χρόνια κάτω από χίλιοι.

Αυτή είναι μια εικόνα που αντί να έχουμε ένα «νέο σχολείο», όπως έλεγαν οι προηγούμενοι, η κ. Διαμαντοπούλου και ο κ. Αρβανιτόπουλος, έχουμε ένα «γυμνό σχολείο», τουλάχιστον σε ορισμένες πλευρές του.

Φέτος κάναμε ό,τι μπορούσαμε περισσότερο, με δεδομένες και τις δημοσιονομικές δύσκολες καταστάσεις, και πετύχαμε τα εξής πράγματα:

Πρώτον, να φρενάρουμε τη συνεχιζόμενη πτώση των κονδυλίων στον προϋπολογισμό. Την τελευταία πενταετία έχουμε πτώση 35% στα κονδύλια για την εκπαίδευση. Φέτος έχουμε 2,8% επί του ΑΕΠ. Είναι η πρώτη φορά που σταματάει η πτώση. Και όχι μόνο αυτό. Το μεσοπρόθεσμο πρόγραμμα της κυβέρνησης Σαμαρά προέβλεπε ότι φέτος θα είχαμε 300 εκατομμύρια λιγότερα κονδύλια για την εκπαίδευση, δηλαδή και αυτό το αποφύγαμε.

Και το ίδιο μεσοπρόθεσμο πρόγραμμα, το οποίο εμείς, όπως ξέρετε, θα αναθεωρήσουμε τις επόμενες μέρες, προέβλεπε για την εκπαίδευση 2% επί του ΑΕΠ, δηλαδή τρομακτική πτώση το 2018. Λέω –με χειροπιαστά παραδείγματα- ότι φρενάραμε την πτώση και θα ακολουθήσουμε μία πολιτική όχι μόνο ανάσχεσης αλλά και ανόδου, σχετικά με τα δημόσια κονδύλια για την εκπαίδευση.

Χειροπιαστό παράδειγμα. Φέτος προσλάβαμε είκοσι δύο χιλιάδες εξακόσιους δεκαέξι αναπληρωτές εκπαιδευτικούς στην πρωτοβάθμια και δευτεροβάθμια εκπαίδευση, ενώ πέρυσι είχαν προσληφθεί δεκαοκτώ χιλιάδες τετρακόσιοι εξήντα εννέα, δηλαδή αύξηση προσλήψεων κατά 22,45%. Δεν είναι λίγο. Επαναλαμβάνω, κενά υπάρχουν λιγότερα από πέρυσι, αλλά υπάρχουν.

Ειδικά για την πρωτοβάθμια εκπαίδευση ανατολικής Αττικής, που σας ενδιαφέρει άμεσα, έχουμε προσλάβει τριακόσιους εξήντα δασκάλους, ενενήντα εννέα νηπιαγωγούς, δεκαπέντε εκπαιδευτικούς αγγλικής γλώσσας, οκτώ γερμανικής, τριάντα ένα καλλιτεχνικών, είκοσι τέσσερις γυμναστές, πέντε μουσικούς, είκοσι τέσσερις θεατρολόγους και δύο εκπαιδευτικούς δραματικής τέχνης.

Παρ’ όλα αυτά, βεβαίως υφίστανται κενά, εκατόν επτά συνολικά στην ανατολική Αττική, δασκάλων και εκπαιδευτικών ειδικοτήτων για την πλήρη κάλυψη του ολοήμερου προγράμματος. Τα σχολειά λειτουργούν όλα. Υπάρχουν, όμως, επαναλαμβάνω, εκατόν επτά κενά, κυρίως σε εκπαιδευτικές ειδικότητες.

Όσον αφορά την ειδική αγωγή στην ανατολική Αττική προσλάβαμε είκοσι ένα νηπιαγωγούς και εξήντα οκτώ δασκάλους. Για την κάλυψη των αναγκών γενικής αγωγής στη δευτεροβάθμια εκπαίδευση ανατολικής Αττικής, όπου και ο Δήμος Σαρωνικού ανήκει, έχουμε προσλάβει πενήντα έναν εκπαιδευτικούς διαφόρων ειδικοτήτων, ενώ για την ειδική αγωγή είκοσι τρεις εκπαιδευτικούς.

Θα σας πω και ένα πρόβλημα το οποίο αντιμετωπίζουμε και το οποίο καταγράφεται στη δημιουργία των κενών. Αρκετοί προσλαμβανόμενοι αναπληρωτές δεν εμφανίζονται για την ανάληψη υπηρεσίας ή αναλαμβάνουν και παραιτούνται. Το κενό αυτό που δημιουργείται, προφανώς, μεταφέρεται σε επόμενη φάση προσλήψεων αναπληρωτών και καλύπτεται με κάποια καθυστέρηση.

Θέλω να σας πω πως προσπαθούμε να δώσουμε μία εικόνα στο σχολειό, όχι ψευδή αλλά αληθινή. Προσπαθούμε να αντιμετωπίσουμε τα προβλήματα που έχουν τα παιδιά και οι εκπαιδευτικοί, με προτεραιότητα στα προβλήματα που αντιμετωπίζουν τα φτωχότερα παιδιά, τα παιδιά από τις λαϊκές τάξεις. Γι’ αυτό από φέτος επαναφέρουμε το θεσμό της ενισχυτικής διδασκαλίας, δηλαδή δωρεάν φροντιστήρια το απόγευμα, προκειμένου παιδιά τα οποία έχουν μαθησιακά προβλήματα ή προβλήματα γενικότερα παρακολούθησης μαθημάτων να ενισχύονται με εκπαιδευτική προσπάθεια.

Ο θεσμός της ενισχυτικής διδασκαλίας θα ξεκινήσει από το δεύτερο δεκαπενθήμερο του Ιανουαρίου. Υπάρχουν πιστώσεις εγκεκριμένες, χίλιες είκοσι πέντε και θα αξιοποιηθεί και το προσωπικό των εκπαιδευτικών που ήδη υπηρετεί και που δεν έχει πλήρες ωράριο.

Είναι προφανές ότι για το ολοήμερο σχολείο που αναφέρατε, η προσπάθειά μας είναι να λειτουργήσουν τα ολοήμερα σχολεία και ο κανόνας αυτός είναι. Έχουμε προβλήματα σε ορισμένες περιοχές, όπως είναι η ανατολική Αττική, διότι υπάρχει πληθυσμιακή, όπως ξέρετε, έκρηξη τα τελευταία χρόνια και εκεί πρέπει να ληφθούν ιδιαίτερα μέτρα που αφορούν, όχι μόνο τους εκπαιδευτικούς που πρέπει να προσληφθούν, αλλά και οργανικές θέσεις που πρέπει να αυξηθούν και σχολειά που πρέπει να κτισθούν, γιατί υπάρχει κτηριακό πρόβλημα στην ανατολική Αττική σε ορισμένες περιοχές. Τα αντιμετωπίζουμε όλα αυτά και πιστεύουμε ότι από το Σεπτέμβριο θα υπάρχει κάτι πιο συγκεκριμένο που θα το δουν και οι ίδιοι οι άνθρωποι στην περιοχή.

Ένα πρόβλημα, όμως, που μας εμποδίζει να είμαστε στους προγραμματισμούς μας συνεπείς, είναι η πολυτυπία του δημοτικού σχολείου. Σήμερα λειτουργούν τριών ειδών δημοτικά σχολεία. Το κλασικό, που τελειώνει στις 12 το μεσημέρι, το ανοικτό, το οποίο τελειώνει στις 2 το μεσημέρι και το ολοήμερο, που τελειώνει στις 4 το μεσημέρι. Ξεχνάω τα λεπτά –εντάξει- αναφέρομαι στις ώρες.

Είναι προφανές ότι εδώ δημιουργείται ένα σοβαρό πρόβλημα συνταγματικής ισότητας. Δεν μπορεί να υπάρχουν παιδιά τα οποία δεν έχουν τις ίδιες δυνατότητες μάθησης και ζωής στο σχολειό. Όμως, υπάρχουν και ουσιαστικά ζητήματα στα οποία αναφέρθηκα στην αρχή.

Η προσπάθεια που κάνουμε τώρα για τη συνολική αναδιοργάνωση των σχολειών από τον Σεπτέμβρη είναι να υπάρχει ενός τύπου σχολείο αλλά και να ενισχύσουμε, βεβαίως, το ολοήμερο σχολείο.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει η κ. Μεγαλοοικονόμου.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κύριε Υπουργέ, αυτά που μας είπατε ήταν πολύ ενδιαφέροντα. Όμως, δεν με καλύπτουν, γιατί απλώς μου αναφέρατε τι έκανε η προηγούμενη συγκυβέρνηση Νέας Δημοκρατίας - ΠΑΣΟΚ. Νομίζω ότι η σημερινή συγκυβέρνηση ΣΥΡΙΖΑ – ΑΝΕΛ, είχε δώσει άλλα δείγματα στους ψηφοφόρους της, με αποτέλεσμα οι ψηφοφόροι να περιμένουν κάτι διαφορετικό. Δεν με καλύπτει αυτό που είπατε, δηλαδή ότι συνεχίζατε ή ότι ήταν λιγότερες οι θέσεις και καλύψατε κάτι. Τέλος πάντων!

Το άλλο θέμα είναι ότι φτάσαμε να διανύουμε το 1/3 της σχολικής περιόδου, φτάνουμε στις διακοπές των Χριστουγέννων. Σε λίγο, μετά τις διακοπές των Χριστουγέννων, θα αρχίσει το εξάμηνο στη δευτεροβάθμια εκπαίδευση και οι θέσεις είναι κενές. Μου αναφέρετε ότι θα έχουν φροντιστηριακή κάλυψη. Αν δεν υπάρχουν οι κανονικές θέσεις των καθηγητών στα σχολεία της δευτεροβάθμιας εκπαίδευσης, θα τους καλύπτει το φροντιστηριακό μάθημα; Έτσι είναι σαν να μας λέτε ότι καλά υπάρχει η παραπαιδεία, καλά υπάρχουν τα φροντιστήρια.

Δεν μπορείτε να καλύψετε τις θέσεις οι οποίες πρέπει να καλυφθούν από το Σύνταγμα και το νόμο στην παιδεία. Τώρα βάζουμε ένα λιθαράκι παραπάνω λέγοντας ότι θα έχουμε και φροντιστηριακό μάθημα και θα είμαστε καλυμμένοι όλοι; Ας καλύψουμε πρώτα τις οργανικές θέσεις που μας λείπουν και από εκεί και πέρα βλέπουμε για τα φροντιστηριακά.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

Ο κανόνας είναι τα ολοήμερα σχολεία να γίνουν σε όλες τις περιοχές και να μην υπάρχουν μικρά και μεγαλύτερα δημοτικά σχολεία. Ο κανόνας είναι να υπάρχουν ολοήμερα για όλη την πρωτοβάθμια εκπαίδευση. Τα παιδιά χρειάζονται και να μένουν παραπάνω στο σχολείο, και να πηγαίνουν προετοιμασμένα στο σπίτι τους και να μην έχουν άλλο διάβασμα κάνοντας τα μαθήματα που έχουν να κάνουν αλλά να κάνουν και μια ξένη γλώσσα.

Κύριε Υπουργέ, δεν νομίζω ότι καλύπτομαι με την απάντησή σας. Καλύπτομαι δηλαδή εν μέρει και όχι απόλυτα, διότι τα κενά υπάρχουν.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Κυρία συνάδελφε, θέλω να είμαι ειλικρινής μαζί σας, διότι κάνετε μια προσπάθεια να κατανοήσετε το πρόβλημα.

Το πρόβλημα των κενών στα σχολεία είναι σύνθετο. Τα κενά είναι δύο ειδών. Τα πλασματικά και τα πραγματικά. Τα πλασματικά κενά δεν είναι λίγα. Δεν λέω ότι εξαφανίζονται τα πραγματικά κενά. Όμως, δυστυχώς ο τρόπος οργάνωσης των σχολείων και κυρίως ο τρόπος οργάνωσης των διευθύνσεων διευκολύνουν την ύπαρξη πλασματικών κενών, κάτι που ομολογούν και οι ίδιοι οι εκπαιδευτικοί –εννοώ τα διευθυντικά στελέχη- στην περίπτωση που κουβεντιάσει κανείς μαζί τους.

Και θα σας αναφέρω μερικά παραδείγματα. Στο τέλος Οκτωβρίου, σε μια μεγάλη εκπαιδευτική περιφέρεια της Αθήνας, είχαμε εκατόν πενήντα πλεονάσματα εκπαιδευτικών στη δευτεροβάθμια εκπαίδευση και εκατό ελλείμματα των ιδίων ειδικοτήτων στην πρωτοβάθμια εκπαίδευση. Οι πόρτες είναι δίπλα-δίπλα! Χρειάστηκε, λοιπόν, να γίνει ειδική έρευνα και να υπάρχουν καταγγελίες και επισημάνσεις από εκπαιδευτικούς, προκειμένου να δούμε τι πρέπει να κάνουμε. Αντιμετωπίσαμε, λοιπόν, προβλήματα που έχουν να κάνουν με μια αδρανειακή λειτουργία στα σχολεία, αν μπορεί δηλαδή να μεταφέρει κανείς ειδικότητες από τη δευτεροβάθμια εκπαίδευση στην πρωτοβάθμια εκπαίδευση.

Για να είμαστε λίγο επί των πραγμάτων, δηλαδή, χρειάζεται να κάνουμε μια αναδιοργάνωση, να κάνουμε υπηρεσιακές μεταβολές. Το σχέδιο αυτό προχωράει σε λίγους μήνες –εννοώ πολύ πριν τελειώσει αυτή η χρονιά- ούτως ώστε τον Μάιο - Ιούνιο να τελειώσει και η ιστορία των αποσπάσεων. Θα υπάρξει ριζική μείωση του αριθμού των αποσπασμένων εκπαιδευτικών, ώστε να επιστρέψουν αρκετοί στην αίθουσα.

Επίσης, θέλω να σας πω ότι στους στόχους της Κυβέρνησης, αναλόγως και των δημοσιονομικών εξελίξεων, είναι φέτος να σπάσει η ιστορία της αδιοριστίας και να γίνουν μερικές χιλιάδες –δεν είναι δυνατό να πω πόσες αυτήν τη στιγμή, δεν έχουμε συγκεκριμένη ανταπόκριση δημοσιονομικών μεγεθών- από φέτος όμως διορισμοί μόνιμων εκπαιδευτικών στην εκπαίδευση.

Κάνουμε ό,τι μπορούμε, για να αλλάξουμε το σχολείο, για να αλλάξουμε την καθημερινότητα στο σχολείο, για να γίνει πιο φιλικό στον μαθητή και στον εκπαιδευτικό και να είναι πιο ουσιαστική η λειτουργία του.

Εμπιστευόμαστε την προσπάθεια των εκπαιδευτικών, γιατί χωρίς αυτούς, ό,τι και να κάνουμε, το σχολειό δεν μπορεί να λειτουργήσει με ουσιαστικό τρόπο. Και πιστεύουμε ότι, αν ξαναγίνει το θέμα της εκπαίδευσης του δημόσιου σχολείου κεντρικό ζήτημα συζήτησης και απασχόλησης στην κοινωνία και όχι περιπτωσιολογικά και επί τη ευκαιρία στην αρχή της χρονιάς αλλά σε όλη τη διάρκεια, τότε το σχολειό μπορεί να ξαναβρεί την κεντρική του θέση μέσα στην κοινωνία και τα παιδιά να αποκτήσουν αυτά που τους λείπουν, δηλαδή ένα συνεργάσιμο σχολείο, ένα σχολείο χωρίς άκρατο ανταγωνισμό, ένα σχολείο που θα τα μορφώνει, ένα σχολειό ανοιχτό στην κοινωνία, ένα σχολειό, όπως ήταν παλιότερα, κύτταρο της κοινωνικής ζωής.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε κι εμείς, κύριε Υπουργέ.

Έχω την τιμή να ανακοινώσω προς το Σώμα το δελτίο επίκαιρων ερωτήσεων της Παρασκευής 18 Δεκεμβρίου 2015, που για λόγους συντομίας κατατίθενται στα Πρακτικά:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

Η με αριθμό 326/15-12-2015 επίκαιρη ερώτηση της Βουλευτού Κορινθίας του Συνασπισμού Ριζοσπαστικής Αριστεράς κ. Μαρίας Θελερίτη προς τον Υπουργό Οικονομικών,σχετικά με τη συμμόρφωση των πιστωτικών ιδρυμάτων και τη διευκόλυνση δανειοληπτών για υπαγωγή τους στο ν. 3869/2010, όπως τροποποιήθηκε και ισχύει μέχρι 31-12-2015.

Η με αριθμό 321/15-12-2015 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα-Σιδηροπούλου προς τον Υπουργό Οικονομικών,σχετικά με την υλοποίηση της απόφασης 2194/2014 του ΣτΕ για την αποκατάσταση των αποδοχών των στελεχών των Ενόπλων Δυνάμεων.

Η με αριθμό 315/14-12-2015 επίκαιρη ερώτηση του Βουλευτή Αττικής του Λαϊκού Συνδέσμου – Χρυσή Αυγή κ. Ηλία Κασιδιάρη προς τον Υπουργό Εθνικής Άμυνας, σχετικά με τη «δημιουργία καταυλισμού λαθρομεταναστών και hotspots στη Λέρο από τον Ελληνικό Στρατό».

Η με αριθμό 312/14-12-2015 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ-ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας, Ανάπτυξης και Τουρισμού, σχετικά με την ολοκλήρωση των ενταγμένων έργων στο πρόγραμμα «Ενίσχυση Μικρομεσαίων Επιχειρήσεων που δραστηριοποιούνται στον τομέα του τουρισμού στο πλαίσιο των ΠΕΠ/ΕΣΠΑ 2007-2013».

Η με αριθμό 311/14-12-2015 επίκαιρη ερώτηση του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον ΥπουργόΠολιτισμού και Αθλητισμού, σχετικά με τη λειτουργία εγγυητικού ταμείου για την αποζημίωση των ποδοσφαιριστών.

Η με αριθμό 305/14-12-2015 επίκαιρη ερώτηση του Βουλευτή Αχαΐας του Ποταμιού κ. Ιάσονα Φωτήλα προς τον Υπουργό Υγείας, σχετικά με τη βιωσιμότητα του Θεραπευτικού –Παιδαγωγικού Κέντρου ΑΜΕΑ «ΜΕΡΙΜΝΑ» στην Πάτρα.

Η με αριθμό 319/15-12-2015 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υγείας, σχετικά με την κύρωση του Πρωτοκόλλου της Σύμβασης Πλαίσιο του Παγκόσμιου Οργανισμού Υγείας (Π.Ο.Υ.) για τον έλεγχο του καπνού.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

Η με αριθμό 322/15-12-2015 επίκαιρη ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Αγροτικής Ανάπτυξης και Τροφίμων,σχετικά με αντιμετώπιση των προβλημάτων των παραγωγών πατάτας του Κάτω Νευροκοπίου Δράμας εξαιτίας της ύπαρξης επιβλαβούς μύκητα σε καλλιεργήσιμες εκτάσεις.

Η με αριθμό 316/14-12-2015 επίκαιρη ερώτηση του Βουλευτή Κερκύρας του Λαϊκού Συνδέσμου–Χρυσή Αυγή κ. Ιωάννη Αϊβατίδη προς τον Υπουργό Υποδομών, Μεταφορών και Δικτύων,σχετικά με «τον κίνδυνο για τους ενοίκους των εργατικών κατοικιών του οικισμού “ΚΕΡΚΥΡΑ IV- ΚΟΥΛΙΝΑ”, λόγω στατικής, δομικής και αντισεισμικής ανεπάρκειας των κατασκευών».

Η με αριθμό 314/14-12-2015 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ– ΔΗΜΑΡ κ. Ιωάννη Μανιάτη προς τον Υπουργό Αγροτικής Ανάπτυξης και Τροφίμων, σχετικά με την ένταξη του συμψηφισμού ενέργειας στο νέο πρόγραμμα αγροτικής ανάπτυξης (ΠΑΑ) 2014-2020.

Η με αριθμό 329/15-12-2015 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον ΥπουργόΥγείας,σχετικά με το κλείσιμο του Κέντρου Φυσικής και Ιατρικής Αποκατάστασης Ρεθύμνου λόγω παντελούς έλλειψης προσωπικού.

Η με αριθμό 306/14-12-2015 επίκαιρη ερώτηση του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Περιβάλλοντος και Ενέργειας,σχετικά με τη θέση του Υπουργείου για το αίτημα της ΔΕΗ περί χορήγησης δωρεάν δικαιωμάτων εκπομπών στην λιγνιτική ηλεκτροπαραγωγή.

Η με αριθμό 320/15-12-2015 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας σχετικά με την επαπειλούμενη κύρωση της διακοπής του ρεύματος σε περίπτωση αδυναμίας εξόφλησης εκ μέρους του καταναλωτή.

Η με αριθμό 309/14-12-2015 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Εσωτερικών και ΔιοικητικήςΑνασυγκρότησης,σχετικά με τα προβλήματα που προκύπτουν από τη συγχώνευση των αστυνομικών τμημάτων στο Νομό Αχαΐας.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

Η με αριθμό 1050/11-11-2015 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Οικονομικών,σχετικά με τη λήψη διαδικαστικών μέτρων για το συμψηφισμό των αμοιβαίων και εκκαθαρισμένων απαντήσεων μεταξύ δημοσίου και πολιτών, ώστε να έχουν την δυνατότητα να υπαχθούν με αίτησή τους στο ευνοϊκότερο καθεστώς.

Προχωρούμε στην τρίτη με αριθμό 294/11-12-2015 επίκαιρη ερώτηση πρώτου κύκλου του Βουλευτή Β΄ Πειραιώς του Λαϊκού Συνδέσμου – Χρυσή Αυγή κ. Ιωάννη Λαγού προς τον Υπουργό Εσωτερικών και ΔιοικητικήςΑνασυγκρότησης**,** σχετικά με «τις αποσχιστικές δραστηριότητες και τη συνεργασία με την Άγκυρα μουσουλμάνων της Θράκης».

Θα απαντήσει ο Υπουργός κ. Κουρουμπλής.

Παρακαλώ, κύριε Λαγέ, έχετε τον λόγο.

**ΙΩΑΝΝΗΣ ΛΑΓΟΣ:** Ευχαριστώ, κύριε Πρόεδρε.

Κύριε Υπουργέ, το τελευταίο διάστημα μαθαίνουμε από βάσιμες πληροφορίες και δημοσιεύματα του τύπου ότι υπάρχει ένα φιλοτουρκικό κόμμα, το οποίο δραστηριοποιείται στη Θράκη μας και το οποίο κάνει κινήσεις προκειμένου να κατέβει αυτόνομα στις εκλογές και να εκλέξει Βουλευτές. Το μοναδικό πρόβλημα που έχουν αυτήν τη στιγμή, είναι ο εκλογικός νόμος που βάζει το όριο του 3% προκειμένου να μην εισέλθουν στην ελληνική Βουλή.

Σύμφωνα, όμως, και με πληροφορίες που ακούμε και μαθαίνουμε, η Κυβέρνηση σχεδιάζει –και καλά κάνει για μένα- να εφαρμόσει την απλή αναλογική σαν εκλογικό σύστημα της πατρίδας μας. Αυτό είναι σωστό. Όμως, σχεδιάζετε, από ό,τι λέγεται, να αφαιρέσετε και αυτό το όριο του 3% και να το κάνετε πολύ μικρότερο.

Σε αυτήν την περίπτωση έχουμε μεγάλο πρόβλημα και μεγάλο θέμα, προκειμένου να εκπροσωπηθεί ένα κόμμα, το οποίο είναι καθαρά φιλοτουρκικό, έχει αποσχιστικές τάσεις και δρα μέσα στην πατρίδα μας.

Μάλιστα στις 18 Νοεμβρίου στις Βρυξέλλες, ο επικεφαλής του τουρκικού κόμματος, Μουσταφά Τσαβούς, είχε πρόγευμα εργασίας με τον Φρανσουά Αλφονσί, που είναι Πρόεδρος της Ελεύθερης Ευρωπαϊκής Συμμαχίας, ομάδος της Ευρωβουλής. Άρα, βλέπουμε ότι αυτοί οι άνθρωποι ετοιμάζονται να κάνουν τις κινήσεις τους.

Εμείς θα θέλαμε να σας ρωτήσουμε. Ως ελληνική Κυβέρνηση, ποια είναι τα μέτρα που παίρνετε προκειμένου η Ελλάδα να γλιτώσει αυτό το τεράστιο πρόβλημα που πάει να δημιουργηθεί; Και δεύτερον, ποιες είναι οι κινήσεις που έχει προβεί ή θα προβεί η ελληνική Κυβέρνηση, προκειμένου να απαντήσει και να σταματήσει την ανθελληνική και απαράδεκτη στάση του τουρκικού Προξενείου -το οποίο δεν έχει κανένα λόγο να βρίσκεται στην πατρίδα μας και στη Θράκης μας- και του εν λόγω κόμματος;

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κουρουμπλή, έχετε τον λόγο για τρία λεπτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κύριε Πρόεδρε, κυρίες και κύριοι συνάδελφοι, κατανοώ την ανησυχία που εκπέμπει η συγκεκριμένη επίκαιρη ερώτηση. Θέλω, όμως, να πω ότι η Ελλάδα είναι μία χώρα δημοκρατική, με Σύνταγμα και με νόμους. Και οφείλουν όλοι να γνωρίζουν ότι μέσα στην ελληνική κυριαρχία, μέσα στον ελληνική χώρο, στην Ελληνική Δημοκρατία, ο νόμος τηρείται και θα τηρείται και κανένας δεν μπορεί να εκφεύγει και να υπερβαίνει το νόμο.

Κύριε συνάδελφε, γνωρίζετε ότι οι περιοριστικές πολιτικές που ακολουθήθηκαν τα προηγούμενα χρόνια –λέω για τα πολύ προηγούμενα χρόνια- στη συγκεκριμένη περιοχή, δεν νομίζω ότι απέδωσαν προς όφελος και της δημοκρατίας αλλά και της χώρας.

Ως εκ τούτου, εμείς θεωρούμε ότι στο πλαίσιο του Συντάγματος και των νόμων υπάρχουν και δικαιώματα, υπάρχουν και υποχρεώσεις. Και δεν είμαστε διατεθειμένοι να δεχτούμε συμπεριφορές οι οποίες είναι έξω από το πλαίσιο των νόμων και των ορισμών του Συντάγματος. Αυτό είναι το μήνυμα που στέλνουμε προς κάθε κατεύθυνση.

Εμείς θέλουμε να λειτουργούν ο καθένας με βάση τις επιλογές του αλλά στο πλαίσιο του Συντάγματος. Ξέρετε πολύ καλά ότι αυτό είναι και ένα παράδειγμα για γειτονικές χώρες, οι οποίες καταπιέζουν με τον άλφα ή βήτα τρόπο διάφορες θρησκευτικές μειονότητες. Εμείς, λοιπόν, έχουμε μια άλλη λογική.

Αλλά εκείνο που θέλω να τονίσω με πολύ σαφή τρόπο είναι ότι σε ό,τι αφορά τον εκλογικό νόμο δεν έχει ανοίξει καμμία συζήτηση η συγκυβέρνηση. Απλώς συζητάμε ότι είναι ανάγκη να υπάρξει ένας πιο δίκαιος νόμος αλλά λαμβάνουμε υπ’ όψιν παραμέτρους που έχουν να κάνουν με ζητήματα όπως η Συνθήκη της Λωζάνης ή με τις όποιες –ενδεχομένως, αν υπάρχουν- τέτοιου είδους σκέψεις οι οποίες σας ανησυχούν.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Έχετε τον λόγο ξανά, κύριε Λαγέ.

**ΙΩΑΝΝΗΣ ΛΑΓΟΣ:** Κύριε Υπουργέ, δεν μου απαντήσατε συγκεκριμένα σε κάποια πράγματα.

Επειδή σας άκουσα να αναφέρεστε αρκετές φορές στους νόμους και στο Σύνταγμα, το οποίο υπάρχει και το οποίο φυσικά εμείς θέλουμε να τηρείται, σε αντίθεση με πάρα πολλούς άλλους, οι οποίοι δεν το έχουν τηρήσει απέναντι σε εμάς, θα σας πω μόνο ότι ο επικεφαλής, αυτός που είχε ιδρύσει αυτό το Κόμμα Φιλίας, Ισότητας και Ειρήνης δήθεν, ο εκλιπών σήμερα Σαδίκ, ήταν σύμφωνα με τον Υπουργό Επικρατείας της Τουρκίας τον Αρίντς, πρωτοπόρος στην υπόθεση του εκτουρκισμού της Θράκης. Οι ίδιοι τα έχουν πει αυτά τα πράγματα. Άρα, ο σκοπός τους είναι συγκεκριμένος.

Και επειδή μιλάνε για το Σύνταγμα και τους νόμους της Ελλάδας και του κράτους, το τουρκικό προξενείο και το ίδιο αυτό φιλοτουρκικό κόμμα, το οποίο δημιουργείται, δεν σέβονται σε τίποτα επί παραδείγματι τη Συνθήκη της Λωζάνης, την οποία αναφέρατε κι εσείς πριν από λίγο. Γιατί η Συνθήκη της Λωζάνης φυσικά μιλάει για μια μουσουλμανική μειονότητα η οποία υπάρχει στη Θράκη και η οποία δεν έχει καμμία σχέση με τους Τούρκους. Εδώ αυτό το φιλοτουρκικό κόμμα μιλάει καθαρά για τουρκική μειονότητα. Άρα, αν υπήρχαν και αν εφαρμοζόντουσαν οι συνθήκες και τα διατάγματα του Συντάγματος της Ελλάδος, το κόμμα αυτό δεν θα έπρεπε καν να υπάρχει και να υφίσταται.

Αλλά εδώ δεν είναι μόνο αυτό το ζήτημα, που φυσικά δεν βλέπουμε να κάνετε κάτι εσείς πάνω σε αυτό. Και δεν αναφέρομαι προσωπικά σε εσάς. Εδώ λέμε ότι οι άνθρωποι ετοιμάζονται, πηγαίνουν, έχουν επαφές με Ευρωβουλευτές και μάλιστα επικεφαλής ομάδων που βρίσκονται μέσα στην Ευρωβουλή. Έχουν έρθει σε συνεννόηση και σε επαφή με τον Πρόεδρο της Ένωσης Μουσουλμάνων, τον Ναΐμ Ελγαντούρ, ο οποίος δήθεν εκπροσωπεί εδώ πέρα τους μουσουλμάνους. Όμως, παίζει το παιχνίδι τους κι αυτό είναι ξεκάθαρο. Μιλάει με το τουρκικό αυτό κόμμα για να κατέβει στις επόμενες εκλογές υποψήφιός τους. Επίσης, ο συγκεκριμένος τύπος το τελευταίο μόνο διάστημα στη Δυτική Θράκη και στην Κωνσταντινούπολη, έχει βρεθεί με τον γιο του Ταγίπ Ερντογάν, τον Μπιλάλ Ερντογάν τουλάχιστον πέντε με έξι φορές σε συναντήσεις.

Άρα, εδώ βλέπουμε ότι υπάρχει ένα τεράστιο πρόβλημα. Είναι μες τα πόδια μας. Η ελληνική Κυβέρνηση το βλέπει ή δεν το βλέπει και δεν κάνει τίποτα προκειμένου να το σταματήσει.

Οι ερωτήσεις οι δικές μας, λοιπόν, έχουν να κάνουν συγκεκριμένα με αυτό το ζήτημα. Πώς θα σταματήσουμε αυτό που υπάρχει; Και αν αυτοί οι άνθρωποι κατέβουν στις εκλογές, πώς θα κατέβουν με τις θέσεις αυτές που έχουν; Οι άνθρωποι μιλάνε ευθέως για αποσχιστική τάση στη Θράκη, μιλάνε ευθέως για τουρκική μειονότητα. Πώς τους επιτρέπει, λοιπόν, η ελληνική Κυβέρνηση και συμμετέχουν και προπαγανδίζουν και δηλητηριάζουν τον ελληνικό λαό που βρίσκεται εκεί πέρα;

Και επίσης, πρέπει να πούμε ότι -ξέρετε πολύ καλά ότι- το τουρκικό προξενείο, έχει δημιουργήσει ένα τρομερό κλίμα πάνω στη Θράκη μας. Υπάρχει τουρκική τράπεζα εκεί πέρα, η οποία δίνει δάνεια άτοκα σε μουσουλμάνους πολίτες, προσπαθώντας να τους δέσει χειροπόδαρα και να δώσει και δάνεια και σε Έλληνες οι οποίοι είναι καταχρεωμένοι, προκειμένου να πάρει σιγά-σιγά τη γη όλη αυτή που ανήκει στους Έλληνες ή και μουσουλμάνους ακόμα, που είναι Έλληνες οι άνθρωποι και δεν έχουν καμμία σχέση με το τουρκικό κράτος.

Εδώ, είναι συγκεκριμένα ζητήματα. Πώς θα το σταματήσετε αυτό το πράγμα; Πώς θα εμποδίσετε αυτήν την προπαγανδιστική τάση που έχει εξαπολύσει το τουρκικό προξενείο με το συγκεκριμένο κόμμα;

Εάν κάποιος πάει αυτήν τη στιγμή στη Θράκη, νομίζει ότι είναι σε ένα ξένο κράτος. Αυτές είναι οι απαντήσεις που θέλω να μας δώσετε.

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ.

Κύριε Κουρουμπλή, απαντάτε στη δευτερολογία του κ. Λαγού.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κύριε συνάδελφε, έχουν νου οι φύλακες. Και όλοι έχουμε την ίδια αγωνία στα εθνικά ζητήματα. Και ως εκ τούτου, θα ήθελα να σας διαβεβαιώσω ότι η Κυβέρνηση παρακολουθεί με πολλή προσοχή κάθε πρωτοβουλία που εκδηλώνεται οπουδήποτε της χώρας και έχει αναφορά σ’ αυτά τα ζητήματα.

Σας δηλώνω, λοιπόν, κατηγορηματικά ότι παρακολουθούνται όλες αυτές οι πρωτοβουλίες και θέλω να σας τονίσω ότι δεν υπάρχει καμμία, ειλικρινά, ανησυχία δεδομένου ότι ό,τι εκφεύγει του νόμου, θα έχει και την ανάλογη απάντηση.

Σε ό,τι αφορά το προξενείο, το Υπουργείο Εξωτερικών, όπως αντιλαμβάνεστε, έχει κι αυτό την ευθύνη της παρακολούθησης, της συμπεριφοράς των προξενείων που λειτουργούν στη χώρα. Γι’ αυτό θέλω να σας διαβεβαιώσω ότι τα πράγματα είναι σε μια κατεύθυνση, η οποία δεν δημιουργεί αυτήν την ανησυχία, που εγώ την κατανοώ και τη δικαιολογώ αλλά πρέπει να σας δώσω εξήγηση.

Τώρα, σε ό,τι αφορά τα ποσοστά του εκλογικού νόμου, θέλω να σας διαβεβαιώσω ότι η Κυβέρνηση θα ανοίξει αυτό το ζήτημα αλλά δεν έχει καμμία σκέψη να το καταλάβει ή να αιφνιδιάσει τα κόμματα. Θέλουμε να ανοίξουμε μια ειλικρινή συζήτηση με όλα τα κόμματα και να δούμε με βάση τις σημερινές πραγματικότητες, εάν μπορούμε να πάμε σε έναν εκλογικό νόμο, ο οποίος πραγματικά να απηχεί τις ανάγκες της εποχής. Υπάρχει, λοιπόν, ένα ζήτημα το οποίο σας ανησυχεί και το οποίο, θέλω να σας διαβεβαιώσω ότι δεν πρόκειται να δημιουργήσει τέτοιου είδους προβλήματα που εκδηλώνονται στη συγκεκριμένη περιοχή.

Θέλω να τονίσω δε ότι όλοι οφείλουν να γνωρίζουν ότι η χώρα κινείται μέσα στο πλαίσιο και του Συντάγματος αλλά και ότι οι διεθνείς της σχέσεις, τα διεθνή προβλήματα, τα εθνικά της προβλήματα υπόκεινται στη Συνθήκη της Λωζάνης και στο Διεθνές Δίκαιο.

Σε ό,τι αφορά την ανησυχία που πολλές φορές εκδηλώνεται, θέλω να πω σε αυτά τα ζητήματα ότι τα σύνορα της χώρας είναι αδιαπραγμάτευτα. Κι αυτό το έχει διαμηνύσει ο Πρωθυπουργός προς κάθε κατεύθυνση. Ως εκ τούτου, θέλω να υπάρξει έτσι η διαβεβαίωση ότι η Κυβέρνηση παρακολουθεί τα εθνικά ζητήματα με τη δέουσα προσοχή. Με αυτόν τον τρόπο θέλω κατηγορηματικά να τονίσω ότι δεν υπάρχει καμμία ανησυχία σε ό,τι αφορά τα εθνικά ζητήματα.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Η έκτη με αριθμό 285/8-12-2015 επίκαιρη ερώτηση πρώτου κύκλου του Βουλευτή Λαρίσης του Ποταμιού κ. Κωνσταντίνου Μπαργιώτα προς τον Υπουργό Υγείας, σχετικά με τις ελλείψεις συγκεκριμένων φαρμάκων σε πολλά νοσοκομεία της χώρας, δεν συζητείται λόγω κωλύματος του κυρίου Υπουργού και διαγράφεται.

Η έβδομη με αριθμό 296/14-12-2015 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την επικύρωση πρόστιμου 50 εκ. ευρώ στη «VODAFONE» από το ΣτΕ, δεν συζητείται λόγω κωλύματος του κυρίου Υπουργού και διαγράφεται.

Προχωρούμε στην έκτη με αριθμό 287/9-12-2015 επίκαιρη ερώτηση δευτέρου κύκλου του Βουλευτή Ηρακλείου του Ποταμιού κ. Σπυρίδωνος Δανέλλη προς τον Υπουργό Εσωτερικών και Διοικητικής Ανασυγκρότησης, σχετικά με την υιοθέτηση και την προώθηση της αποτέφρωσης των νεκρών από την πολιτεία.

Στην επίκαιρη ερώτηση του κ. Δανέλλη θα απαντήσει ο Υπουργός, κ. Κουρουμπλής.

Ορίστε, κύριε Δανέλλη, έχετε τον λόγο.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Η υπόθεση της διασφάλισης της καύσης των νεκρών ήλθε πάλι στη δημόσια συζήτηση μετά τον θάνατο ενός επωνύμου πολίτη, του Μηνά Χατζησάββα, όμως απασχολεί καθημερινά πάρα πολλούς συμπολίτες μας. Αυτά, όμως, τα ζητήματα δεν συζητούνται διότι αφορούν ανώνυμους πολίτες, όταν μάλιστα στις πιο δύσκολες στιγμές της απώλειας ενός οικείου προσώπου, οι πολίτες πρέπει να διασφαλίσουν τις διαδικασίες -που είναι και επώδυνες και κοστοβόρες- της καύσης του προσφιλούς τους προσώπου σε κάποια γειτονική χώρα της Ελλάδας.

Η υπόθεση της διασφάλισης του δικαιώματος της καύσης των νεκρών δεν είναι μια καινούργια υπόθεση. Μας απασχολεί από τη δεκαετία του ’60, με την καύση του σώματος της Μαρίας Κάλλας και διαφόρων άλλων επωνύμων Ελλήνων.

Να θυμίσω ότι άρχισε να συζητείται η θεσμοθέτηση αυτού του δικαιώματος στη Βουλή των Ελλήνων δεκαεπτά ολόκληρα χρόνια πριν. Στις 10 Νοεμβρίου του 1998, είχα την τιμή ως Βουλευτής του Συνασπισμού της Αριστεράς και της Προόδου τότε, να συνυπογράφω μαζί με άλλους έντεκα συναδέλφους μια διακομματική τροπολογία προτεινόμενη προς τον τότε Υφυπουργό Εσωτερικών κ. Φλωρίδη, όπου ζητούσαμε την διασφάλιση του δικαιώματος της καύσης των νεκρών, των οποίων η θρησκεία ή το δόγμα δεν αντιτίθεται στην καύση. Βεβαίως, μετά πολλών επαίνων πήγε στο καλάθι των αχρήστων και από τότε εκκρεμεί αυτή η διαδικασία.

Σήμερα βεβαίως, κύριε Υπουργέ, θα μου πείτε ότι υπάρχει το νομικό πλαίσιο το οποίο διασφαλίζει τη δυνατότητα κατασκευής και λειτουργίας κέντρων αποτέφρωσης νεκρών, όμως γνωρίζουμε ότι αυτό το δικαίωμα της τοπικής αυτοδιοίκησης δεν μπόρεσε ποτέ η τοπική αυτοδιοίκηση μέχρι σήμερα να το ασκήσει, διότι πάντα προσέκρουε στις αντιθέσεις της τοπικής εκκλησίας. Είναι γνωστό το φιάσκο του Δήμου Μαρκοπούλου Μεσογαίας, όταν όλα ήταν έτοιμα για να ξεκινήσει την κατασκευή ενός τέτοιου κέντρου. Με την αρνητική στάση της τοπικής μητρόπολης εγκαταλείφθηκε η ιδέα και σήμερα βεβαίως δεν λειτουργεί κανένα τέτοιο κέντρο.

Το ζήτημα αυτό είναι ένα θέμα που αφορά στον πυρήνα των ανθρωπίνων δικαιωμάτων, δηλαδή το δικαίωμα της αξιοπρεπούς αυτοδιάθεσης του σώματός μας μετά τον θάνατό μας και έχει και μια μεγάλη οικονομική διάσταση.

Να θυμίσω ότι πρόσφατα προβλήθηκε ένα ντοκιμαντέρ στο έγκυρο BBC υπό τον τίτλο «Greece: No place to die», το οποίο ασχολήθηκε με το πόσο κοστίζουν η εξόδιος διαδικασία και η ταφή ενός νεκρού στις μέρες κρίσης αλλά και η διατήρηση μετά των οστών στα οστεοφυλάκια, όλη αυτή η μακάβρια διαδικασία.

Γι’ αυτόν τον λόγο νομίζω ότι η Κυβέρνησή σας, μία Κυβέρνηση που θεωρητικά τουλάχιστον είναι πολύ πιο ευαίσθητη σε τέτοια ζητήματα, πρέπει να διασφαλίσει τις προϋποθέσεις, ώστε να ιδρυθούν και να λειτουργήσουν τέτοια κέντρα αποτέφρωσης νεκρών.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κουρουμπλή, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής** **Ανασυγκρότησης):** Κύριε Πρόεδρε, πριν απαντήσω, επειδή έχω μια λατρεία στην ελληνική γλώσσα, θα μου επιτρέψετε να πω ότι δεν υπάρχουν ανώνυμοι πολίτες. Οι πολίτες είναι επώνυμοι και φερώνυμοι και με βάση το Σύνταγμα είναι όλοι ίσοι. Ως εκ τούτου, δεν υπάρχουν ανώνυμοι πολίτες.

Είναι ειλικρινά ενδιαφέρουσα η επίκαιρη ερώτηση του κυρίου συναδέλφου σ’ ένα κρίσιμο θέμα που έχει δημιουργήσει αναστατώσεις, αντιδράσεις και εμμονές στο παρελθόν, νομίζω υπερβολικές και εξωπραγματικές.

Εγώ θέλω να είμαι ευθύς. Όλοι γνωρίζουν τις απόψεις μου για την Ορθοδοξία και τον σημαντικό και ιστορικό της ρόλο σ’ αυτόν τον τόπο αλλά η Ορθοδοξία, όσοι την γνωρίζουν και την πιστεύουν, έχει μέσα στο DNA της την ελευθερία της επιλογής.

Και νομίζω ότι την αδικούν όσοι προβάλλουν αυτού του είδους τις εμμονές.

Κύριε συνάδελφε, πραγματικά ξέρετε πάρα πολύ καλά και εσείς και εγώ γιατί είναι έτσι. Ήσασταν Βουλευτές που είχατε ανοίξει αυτό το θέμα. Έβρισκε πάντα «τοίχο» –ας μου επιτραπεί αυτή η έκφραση- αυτό το ζήτημα, που στο κάτω κάτω είναι και ένα στοιχείο ποιότητος της δημοκρατίας και της εξασφάλισης της ελεύθερης βούλησης του κάθε πολίτη να ορίσει τα του εαυτού του.

Η υπόθεση αυτή πέρασε από αρκετές δυσκολίες τέτοιου είδους. Και ενώ υπήρχαν και είχαν θεσμοθετηθεί σχετικοί νόμοι, δεν είχαν στην ουσία υλοποιηθεί. Υπήρχε μία απροθυμία και σε θεσμικό επίπεδο για να είμαστε ειλικρινείς.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Η πραγματικότητα, όμως, καμμιά φορά, αναγκάζει όλους μας να τη δούμε κατάματα. Και νομίζω ότι σήμερα, αυτήν τη στιγμή που συζητάμε, είναι μια στιγμή που αυτή η προσπάθεια αποκτά ένα πιο συγκεκριμένο περιεχόμενο.

Θα απαντήσω κύριε Πρόεδρε, στο δεύτερο μέρος.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Δανέλλη, έχετε τον λόγο ξανά.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Πραγματικά, κύριε Υπουργέ, προφανώς η μοναδικότητα του καθενός μας είναι δεδομένη. Το επώνυμο ή το ανώνυμο έχει να κάνει με τη δημόσια σφαίρα και μόνο αυτό. Δεν έχει να κάνει με την αξία της μοναδικότητας του καθενός από εμάς.

Κύριε Υπουργέ, γνωρίζω τις προτάσεις που φέρνετε σε νομοσχέδιο που συζητείται ήδη σήμερα σε αρμόδια επιτροπή. Όταν κατέθεσα την ερώτηση, δεν είχα υπ’ όψιν μου αυτές τις διατάξεις. Όμως, δεν είναι αυτές που λύνουν το πρόβλημα.

Η τοπική αυτοδιοίκηση στάθηκε αδύναμη, γιατί είναι ευεπίφορη στην άσκηση των πιέσεων των τοπικών εκκλησιών, των τοπικών κοινωνιών. Το ίδιο θα είναι αδύναμη να υλοποιήσει ένα αντίστοιχο σχεδιασμό και η λύση που προτείνεται τώρα. Θα είναι αδύνατον να βελτιώσει τη σημερινή κατάσταση, διότι ο ελληνικός διαβαθμισμένος σύνδεσμος Νομού Αττικής, που φαίνεται από την πρότασή σας ότι θα είναι αρμόδιος, δεν έχει τη δυνατότητα. Εδώ πάμε σε ένα διαδημοτικό οργανισμό που δεν διασφαλίζει αυτά που θέλουμε.

Επίσης, δημιουργεί ένα άλλο πρόβλημα, διότι σύμφωνα με τον κανονισμό ίδρυσης του ΕΣΔΚΝΑ το έργο του είναι η προσωρινή αποθήκευση, επεξεργασία, μεταμόρφωση, ανακύκλωση και η εν γένει αξιοποίηση και διάθεση των στερεών αποβλήτων με τη λειτουργία σχετικών εγκαταστάσεων και την κατασκευή μονάδων επεξεργασίας και αξιοποίησης λυμάτων. Τώρα καταλαβαίνετε –νομίζω- ότι μια τέτοια λύση δημιουργεί ένα νέο ζήτημα, ένα ζήτημα απρέπειας για τους νεκρούς. Γιατί ξέρουμε και τους ακούμε ήδη από τον άμβωνα τους ζηλωτές κληρικούς να λένε στα κυριακάτικα κηρύγματα: «Θα πάτε τους νεκρούς σας στα σκουπίδια»;

Και βεβαίως, δεν πρέπει να ξεχνάμε ότι τα νεκροταφεία –γιατί τέθηκε και ένα τέτοιο ζήτημα από την εκκλησία- είναι ιδιοκτησίες των δήμων. Μέσα στα νεκροταφεία θα πρέπει να υπάρχουν τα κέντρα αποτέφρωσης νεκρών ή και μέσα στα νεκροταφεία. Είναι γνωστό ότι υπάρχει τεράστιο πρόβλημα εξεύρεσης χώρου για επέκταση των νεκροταφείων.

Ως δήμαρχος και όλοι οι δήμαρχοι ξέρουν ότι είναι αδύνατο στις σημερινές συνθήκες να διασφαλίσουν την επέκταση των νεκροταφείων. Υπάρχει και τέτοιο ζήτημα, δηλαδή περιβάλλοντος και χωροθέτησης τέτοιων χώρων.

Υπάρχει μια μεγάλη υποκρισία, την οποία δεν μπορούμε να συνεχίσουμε να ανεχόμαστε -και υποκρισία εκ μέρους και της Εκκλησίας, κυρίως- που είναι η μακάβρια διαδικασία της εκταφής των οστών όπου έχουμε μία νόμιμη σύληση. Αυτή είναι βαθιά απρέπεια για το νεκρό και εξαιρετικά επώδυνες στιγμές για τους συγγενείς του νεκρού.

Όλη αυτή η διαδικασία, νομίζω ότι θα περάσει σε μια φάση κάθαρσης, που θα είναι για όλους κάθαρση και για την ίδια την Εκκλησία, αν μπορέσουμε πολύ απλά να διασφαλίσουμε ρεαλιστικά τη δυνατότητα δημιουργίας ενός ή δύο κέντρων αποτέφρωσης νεκρών σε όλη την Ελλάδα. Δεν χρειαζόμαστε περισσότερα τέτοια κέντρα.

Να προσθέσω εδώ, κύριε Υπουργέ, ότι δεν είναι θέμα δογματικό. Βεβαίως, δεν είμαι θεολόγος. Άλλες, όμως, ορθόδοξες εκκλησίες δεν έχουν κανένα ζήτημα με την αποτέφρωση στις γειτονικές μας ορθόδοξες χώρες.

Νομίζω ότι υπάρχουν φωτισμένοι ιεράρχες -δεν μπορεί να μην υπάρχουν- οι οποίοι θα έπρεπε και εκείνοι να ανοίξουν ένα δύσκολο θέμα. Θα πρέπει, όμως, επιτέλους και η Ελλάδα να συναντηθεί με τον Διαφωτισμό, διότι τέτοιου είδους ζητήματα δεν θα πρέπει να απασχολούν ακόμα την ελληνική κοινωνία.

Είναι μια θαυμάσια ευκαιρία για την Κυβέρνησή σας, μιας που όλοι αντιλαμβανόμαστε ότι η οικονομική συγκυρία δεν της επιτρέπει να υλοποιήσει τους σχεδιασμούς που θα ήθελε στο μεγάλο πεδίο της οικονομίας. Ας προχωρήσει, όμως, στην επίλυση τέτοιων ζητημάτων, που έχουν να κάνουν με κώδικες αρχών και αξιών, που μπορεί εύκολα να το κάνει.

Ας έχετε την τόλμη να το κάνετε, αλλά μην ξαναπετάξετε το μπαλάκι στην εξέδρα, διότι η λύση που φαίνεται να προτείνετε, η μεταβίβαση δηλαδή της αρμοδιότητας από τους δήμους στον Ειδικό Διαβαθμισμένο Σύνδεσμο Νομού Αττικής, είναι βέβαιο ότι δεν θα λύσει το πρόβλημα.

Ευχαριστώ.

**ΠΡΟΕΔΡΕΥΕΩΝ (Δημήτριος Κρεμαστινός):** Εξ όσων γνωρίζω, κύριε Δανέλλη, η βασική αντίρρηση της Εκκλησίας είναιτα αποτεφρωτήρια να μην είναι στα νεκροταφεία. Και ο Αρχιεπίσκοπος το έχει πει. Ο καθένας …

**ΣΠΥΡΙΔΩΝ ΔΑΝΕΛΛΗΣ:** Δεν είναι η βασική. Είναι πάρα πολλές οι αντιρρήσεις.

**ΠΡΟΕΔΡΕΥΕΩΝ (Δημήτριος Κρεμαστινός):** Όχι, εγώ αυτό γνωρίζω.

**ΣΠΥΡΙΔΩΝ ΔΑΝΕΛΛΗΣ:** Αυτή είναι η πρόσφατη αντίρρηση. Γι’ αυτό είπα ότι...

**ΠΡΟΕΔΡΕΥΕΩΝ (Δημήτριος Κρεμαστινός):** Δεν ξέρω τι λέει ο Υπουργός.

**ΣΠΥΡΙΔΩΝ ΔΑΝΕΛΛΗΣ:** Τα νεκροταφεία, όμως, ανήκουν στους δήμους.

**ΠΡΟΕΔΡΕΥΕΩΝ (Δημήτριος Κρεμαστινός):** Εγώ γνωρίζω ότι αυτή είναι η βασική αντίρρηση.

Παρακαλώ, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κύριε Πρόεδρε, το ζήτημα που συζητούμε δεν νομίζω ότι πρέπει να γεννά αντιθέσεις. Είναι ένα λεπτό ζήτημα. Από τα αρχαία χρόνια η παράδοση είχε έναν απόλυτο σεβασμό στον νεκρό. Η αρχαιότητα είχε και ταφή και καύση.

Είναι, λοιπόν, ένα ζήτημα που έρχεται από τους αιώνες και που πρέπει να το προσεγγίσουμε με την απαραίτητη ευθύνη για τις παραδόσεις, για τις επιλογές που έχει ο κάθε άνθρωπος. Είμαι βέβαιος ότι και η Ορθοδοξία, που, όπως είπα, έχει μέσα της το στοιχείο της ελευθερίας και της επιλογής, έχει σεβασμό σε αυτά τα ζητήματα -αυτή ήταν η παράδοσή της μέσα από τους αιώνες-, δεν νομίζω ότι δεν θα αντιληφθεί αυτήν την πραγματικότητα.

Η Κυβέρνηση, λοιπόν, αντιλαμβανόμενη αυτές τις καταστάσεις, αλλά και αυτήν την ανάγκη, έχει συμπεριλάβει στο υπό συζήτηση αυτή τη στιγμή νομοσχέδιο στο άρθρο 20 και 21 δύο διατάξεις ώστε να μπορούν και οι θεσμοί που λειτουργούν, όπως είναι ο Διαβαθμισμένος Σύνδεσμος στην Αθήνα, αλλά και η τοπική αυτοδιοίκηση, να δημιουργούν αυτά τα κέντρα και σε ιδιόκτητους χώρους, αλλά και σε χώρους που έχουν πάρει για χρήση.

Θα πρέπει, λοιπόν, και η τοπική αυτοδιοίκηση να αντιληφθεί τις δικές της ευθύνες.

Βεβαίως, είμαστε ανοικτοί, κύριε συνάδελφε -το θέμα αυτή τη στιγμή συζητείται στη Βουλή-, να συνεισφέρετε και εσείς με την εμπειρία σας, τις γνώσεις σας, αλλά και τα άλλα κόμματα. Διότι νομίζω ότι είναι ένα θέμα στο οποίο δεν πρέπει να παιχθεί μικροπολιτική, γιατί φοβούμαι ότι κάποιοι θα μπουν και στον πειρασμό της μικροπολιτικής.

Είναι, λοιπόν, ένα ζήτημα που πρέπει να αντιμετωπίσουμε με ρεαλισμό, με σοβαρότητα, με ψυχραιμία. Η επιλογή αυτή πρέπει να υπάρχει. Σε τελική ανάλυση, δεν θα πρέπει να υλοποιείται αυτή η επιλογή στέλνοντας έναν νεκρό σε γειτονική χώρα. Νομίζω ότι θα πρέπει να έχουμε τη δυνατότητα ως κοινωνία και ως πολιτεία των αυθυπερβάσεων που πρέπει κάθε στιγμή να κάνουμε για να είμαστε, όπως είπα, κοντά στην πραγματικότητα.

Νομίζω ότι έχουμε την ίδια συχνότητα στο ζήτημα αυτό, κύριε συνάδελφε. Εγώ άκουσα με πολλή προσοχή τις απόψεις σας. Αντιλαμβάνεστε ότι η Βουλή θα έχει τον τελευταίο λόγο για να το συμπληρώσει, να το διορθώσει, ώστε πραγματικά να υπάρξει ένα θεσμικό πλαίσιο το οποίο να λύνει αυτό το ζήτημα, γιατί είναι ώρα και είναι ώριμο να λυθεί.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκατρείς μαθητές και μαθήτριες και τρεις εκπαιδευτικοί συνοδοί τους από το Ιταλικό Δημοτικό Σχολείο Αθήνας.

Επίσης, τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθητές και μαθήτριες και τρεις εκπαιδευτικοί συνοδοί τους από το 2ο Γυμνάσιο Παλλήνης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωρούμε στην πέμπτη με αριθμό 302/14-12-2015 επίκαιρη ερώτηση πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Αγροτικής Ανάπτυξης και Τροφίμων, σχετικά με την πληρωμή των κτηνοτρόφων που έχουν ενταχθεί στο πρόγραμμα βιολογικής κτηνοτροφίας χωρίς όρους και προϋποθέσεις.

Θα απαντήσει ο Αναπληρωτής Υπουργός κ. Μπόλαρης.

Παρακαλώ, κύριε Μωραΐτη, έχετε τον λόγο.

**ΝΙΚΟΛΑΟΣ ΜΩΡΑΪΤΗΣ:** Ευχαριστώ, κύριε Πρόεδρε.

Κύριε Υπουργέ, έντονη ανησυχία προκαλείται σε χιλιάδες κτηνοτρόφους σε όλη τη χώρα από το πρόβλημα που δημιουργείται στην πληρωμή της βιολογικής κτηνοτροφίας. Υπάρχουν πληροφορίες ότι δεν θα πληρωθούν όσοι κτηνοτρόφοι δεν έχουν άδεια σταβλικής εγκατάστασης. Βέβαια, αυτό είναι ένα πάρα πολύ σοβαρό ζήτημα, για το οποίο δεν φέρουν ευθύνη οι ίδιοι οι κτηνοτρόφοι. Παρ’ ότι έχουν προβεί στις απαραίτητες ενέργειες, υπάρχει κώλυμα, το οποίο θα αναφέρω στη συνέχεια, εξαιτίας των Υπηρεσιών του κράτους και ιδιαίτερα των Υπηρεσιών του Δασαρχείου. Και δεν είναι μόνο αυτό. Έχουν δώσει αρκετά χρήματα σε ό,τι αφορά οικοδομικές άδειες, τοπογραφικά διαγράμματα και λοιπά.

Επίσης, ένα πολύ σοβαρό πρόβλημα, κύριε Υπουργέ, υπάρχει για πεντακόσιους σχεδόν κτηνοτρόφους στον Νομό Αιτωλοακαρνανίας που έχουν ενταχθεί στο ίδιο πρόγραμμα. Πριν από λίγες μέρες ο ΟΠΕΚΕΠΕ έστειλε ένα έγγραφο στον νομό, το οποίο είχαμε καταθέσει. Το είχαμε δώσει και στον κ. Αποστόλου. Με αυτό το έγγραφο στην ουσία εκβίαζε τους κτηνοτρόφους να υπογράψουν υπεύθυνη δήλωση -την οποία έχω εδώ μαζί με το έγγραφο- ότι δέχονται μειωμένες αυτές τις αποζημιώσεις και ότι δεν θα έχουν το δικαίωμα να κάνουν ενστάσεις.

Βέβαια, εδώ πρέπει να πούμε -και θέλουμε να απαντήσετε, κύριε Υπουργέ-, ότι αυτό οφείλεται κατά κύριο λόγο στη μη επιλεξιμότητα των βοσκοτόπων, πρόβλημα το οποίο είναι πάρα πολύ έντονο στον Νομό Αιτωλοακαρνανίας αλλά και γενικότερα στη χώρα μας.

Οι κτηνοτρόφοι σε όλη τη χώρα έχουν δώσει αρκετά χρήματα και είναι απλήρωτοι για το πρόγραμμα αυτό από το 2012, για τρία, τέσσερα χρόνια. Έχουν δώσει χρήματα για την πιστοποίηση, τη βεβαίωση που παίρνουν από ιδιωτικές εταιρείες –ας μην αναφέρω ποιες είναι- από το υστέρημά τους. Είναι σοβαρό το πρόβλημα.

Ο κ. Αποστόλου δεσμεύθηκε ότι αυτές τις μέρες θα πληρωθούν οι εξισωτικές αποζημιώσεις. Και αυτοί οι κτηνοτρόφοι είναι σε αδιέξοδο, γιατί δεν πήραν ούτε εξισωτικές αποζημιώσεις. Να απαντήσετε, λοιπόν, επιτέλους εσείς στο ερώτημα που βάζουμε εδώ και αρκετό διάστημα και δεν παίρνουμε απάντηση: Όσοι κτηνοτρόφοι δεν πήραν εξισωτικές αποζημιώσεις, ιδιαίτερα το 2013 και το 2014, εξαιτίας του σχεδίου δράσης για τα βοσκοτόπια, θα πάρουν χρήματα; Υπάρχει αγωνία σ’ αυτόν τον κόσμο. Και κυκλοφορεί σε διάφορα site, κάνετε δηλώσεις οι ίδιοι καθημερινά, ότι θα υπάρξει πακτωλός χρημάτων σε ό,τι αφορά στις εξισωτικές αποζημιώσεις για τα προηγούμενα χρόνια.

Κλείνω, κύριε Υπουργέ, λέγοντας ότι η κατάσταση στους κτηνοτρόφους είναι δραματική. Βρίσκονται, πραγματικά, μπροστά σε ένα βίαιο ξεκλήρισμα. Βιώνουν την αντιαγροτική πολιτική της Ευρωπαϊκής Ένωσης, την οποία εφαρμόζετε κι εσείς με ιδιαίτερο ζήλο. Ζουν κάτω από τη φοροληστεία, η οποία υπάρχει με τον ΕΝΦΙΑ στα μαντριά, στην αγροτική κατοικία, στα χωράφια, ζουν με τα χαράτσια του ΟΣΔΕ, με τα χαράτσια του ΕΛΓΑ, τα χαράτσια του ΟΓΑ. Είναι, πραγματικά, στα όρια της εξαθλίωσης.

Γι’ αυτά τα ζητήματα, εμείς δεν έχουμε ψευδαισθήσεις ότι μπορεί να υπάρξουν λύσεις, αλλά πρέπει οι ίδιοι οι κτηνοτρόφοι να πάρουν την υπόθεση στα χέρια τους.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μπόλαρη, έχετε τον λόγο.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ πολύ, κύριε συνάδελφε, για την επίκαιρη ερώτηση.

Το κρίσιμο και κύριο θέμα της ερώτησής σας, το στοχευμένο θέμα της ερώτησής σας -όχι το γενικότερο πλαίσιο το οποίο βάζετε- το προσυπογράφω. Έχετε δίκιο. Πραγματικά οι κτηνοτρόφοι –και ιδιαίτερα οι κτηνοτρόφοι της βιολογικής κτηνοτροφίας- έχουν να πάρουν τις επιδοτήσεις, ενώ έχουν ενταχθεί νόμιμα στο πρόγραμμα, από το 2012.

Είναι ένα τεράστιο ζήτημα, απέναντι στο οποίο οι Υπηρεσίες έχουν τις δικές τους ευθύνες κι έχουν και τις δικές τους δικαιολογίες. Δεν είμαι εδώ ούτε για να τις δικαιολογήσω ούτε και να τις κατακρίνω. Έχετε δίκιο στην περιγραφή του προβλήματος. Έχουν δίκιο, δηλαδή, οι κτηνοτρόφοι.

Να σκεφτούμε στην Αίθουσα αυτή ότι υπήρξαν νέα παιδιά, τα οποία μπήκαν σε ένα πρόγραμμα, με όραμα, με όρεξη να υπηρετήσουν τον παραγωγικό τομέα της χώρας με τη βιολογική κτηνοτροφία και ξαφνικά βρεθήκαν μπροστά σε ένα ζήτημα, για το οποίο δεν έφταιγαν αυτοί, είτε γιατί υπήρξε το ζήτημα της επιλεξιμότητας των βοσκοτόπων και έπρεπε να αναπροσαρμοστεί το ηλεκτρονικό υπόβαθρο και να προσδιοριστούν επακριβώς πού θα ήταν αυτές οι βοσκές είτε γιατί υπήρξε ένα ζήτημα ορισμού των βοσκοτόπων, ποιοι είναι οι βοσκότοποι. Άλλη είναι η αντίληψη για τους βοσκότοπους στην Κεντρική Ευρώπη, με τους λειμώνες και τα βοοειδή, άλλη είναι η αντίληψη που υπάρχει στην Ελλάδα και η καθημερινή πρακτική, οι τοπικές πρακτικές στα ορεινά της Πίνδου, στα ορεινά της Κρήτης, στα ορεινά της Μακεδονίας, αλλού βόσκει το κατσίκι, που δεν το γνωρίζουν στην Κεντρική Ευρώπη, και, άρα, άλλος ορισμός.

Αυτά όλα τα ζητήματα δημιούργησαν ένα πρόβλημα. Αυτό το πρόβλημα, χωρίς να φταίνε, το αντιμετώπισαν οι κτηνοτρόφοι. Και σε αυτό, όπως σας είπα, συμφωνώ και προσυπογράφω.

Υπήρξε κι ένα δεύτερο ζήτημα, το οποίο είχε να κάνει με τις άδειες των σταβλικών εγκαταστάσεων. Είναι ένας νόμος ο οποίος στην πράξη, ενώ ξεκίνησε φιλόδοξα, δημιούργησε ζητήματα στους κτηνοτρόφους. Πολλοί από αυτούς δεν μπορέσαν να πάρουν τις επιδοτήσεις, γιατί δεν έχουν τις άδειες των σταβλικών εγκαταστάσεων.

Η εξέλιξη που έχουμε τις τελευταίες μέρες ποια είναι; Πρώτα απ’ όλα, λύθηκε το ζήτημα με τις βοσκήσιμες γαίες με το νομοσχέδιο που ψηφίστηκε μέσα στον προηγούμενο μήνα. Άρα το θέμα με τις βοσκήσιμες γαίες και το έγγραφο το οποίο αναφέρετε είναι λυμένο από το νομοσχέδιο. Υπάρχει η πρόβλεψη, υπάρχει η πρόνοια, λύνεται το θέμα και του ορισμού των βοσκησίμων γαιών.

Το δεύτερο ζήτημα, το οποίο έχει σχέση με τις άδειες των σταβλικών εγκαταστάσεων, επίσης προβλέφθηκε στο νομοσχέδιο αυτό και δόθηκε παράταση για έναν χρόνο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Κύριε Πρόεδρε, θα συνεχίσω την απάντηση στη δευτερολογία μου. Μόνο μια κουβέντα να πω, για να έχουμε μια ενότητα στον λόγο.

Ο νόμος για τις άδειες σταβλικών εγκαταστάσεων χρειάζεται σοβαρή παρέμβαση. Έχει συγκροτηθεί επιτροπή, για να ξαναδεί τον νόμο.

Θα πω μόνο το εξής: Ενώ οι Υπηρεσίες υπολογίζουν ότι χρειαζόμαστε περίπου εκατόν είκοσι χιλιάδες άδειες σταβλικών εγκαταστάσεων, έχουν αδειοδοτηθεί λιγότερες από χίλιες.

Υπάρχει ένα τεράστιο ζήτημα, λοιπόν, με την αβελτηρία του νόμου και χρειάζεται παρέμβαση. Το Υπουργείο έχει συγκροτήσει επιτροπή, για να ξαναδεί αυτόν τον νόμο και να λύσουμε αυτό το ζήτημα.

Όσον αφορά την καταβολή, θα σας απαντήσω στη δευτερολογία, καθώς έληξε ο χρόνος.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μωραΐτη, έχετε τον λόγο για τη δευτερολογία σας.

**ΝΙΚΟΛΑΟΣ ΜΩΡΑΪΤΗΣ:** Κύριε Υπουργέ, τα πράγματα δεν είναι όπως τα περιγράψατε.

Κατ’ αρχάς, να ξέρετε το εξής, γιατί δεν ξέρω αν είστε ενήμερος: Ο νόμος που ψηφίστηκε για τις βοσκήσιμες γαίες θα έχει ισχύ από το 2019. Επομένως δεν απαντάει στα σοβαρά προβλήματα που αντιμετωπίζουν τώρα οι κτηνοτρόφοι.

Βέβαια, ψηφίστηκε ο νόμος και το άρθρο 12, πράγματι, προβλέπει για μία παράταση στις άδειες όχι για έναν χρόνο, αλλά για τρία χρόνια.

Ο πρώτος νόμος, ο ν.4056, προέβλεπε μέχρι 12-9-2016, ενώ ο νέος νόμος προβλέπει για μια παράταση πέρα από εκεί.

Εμείς, όμως, δεν ρωτάμε αυτό. Εμείς ρωτάμε συγκεκριμένα για τους ανθρώπους που δεν έχουν σήμερα άδεια. Διότι οι κτηνοτρόφοι που δεν έχουν άδεια σταβλικής εγκατάστασης –και πρέπει να το ξέρετε πολύ καλά κι εσείς, κύριε Υπουργέ, από την περιοχή σας- είναι περίπου το 80% των φτωχών κτηνοτρόφων. Δεν είναι ένα μικρό ποσοστό. Και όπως ανέφερα, δεν είναι δική του υπαιτιότητα, αλλά των δασαρχείων.

Θα σας πω ένα παράδειγμα, κύριε Υπουργέ: Το Δασαρχείο Αμφιλοχίας στην Αιτωλοακαρνανία έχει μόνο δύο δασονόμους για να εξετάσουν μία απέραντη περιοχή και πράγματι δεν μπορούν, γιατί είναι αντικειμενική η δυσκολία.

Εμείς περιμένουμε να απαντήσετε συγκεκριμένα στην αγωνία αυτών των ανθρώπων, εάν, δηλαδή, θα πληρωθούν στο πρόγραμμα της βιολογικής κτηνοτροφίας. Και να ενταχθούν πραγματικά και σύμφωνα με τον νόμο τον οποίο εσείς ψηφίσατε.

Εμείς, βέβαια, στη Βουλή είχαμε πει καθαρά ότι προσβλέπετε όχι στη λύση του προβλήματος, αλλά να έχετε σε μια ομηρία αυτόν τον κόσμο. Εμείς ζητάμε άμεσα, τώρα, να δοθούν άδειες σταβλικής εγκατάστασης, χωρίς –προσέξτε!- καμμία επιβάρυνση, ιδιαίτερα των φτωχών κτηνοτρόφων -και μπορούμε να δούμε ποιοι είναι οι φτωχοί κτηνοτρόφοι- γιατί, όπως είπα, είναι δυσβάσταχτα τα ποσά. Υπάρχουν άδειες περιβαλλοντικών επιπτώσεων, στις οποίες πραγματικά δεν μπορούν να ανταποκριθούν οι κτηνοτρόφοι, ιδιαίτερα αυτών των περιοχών.

Κύριε Υπουργέ, πετσοκόψατε –πρέπει να το πω τώρα εδώ- τις επιδοτήσεις της βασικής ενίσχυσης. Υπάρχουν χιλιάδες φτωχοί κτηνοτρόφοι που έπαιρναν το ποσό των 250 ευρώ -εκτός αν αυτούς τους θεωρείτε πλούσιους- και τους πετάξατε έξω. Πετσοκόψατε τις επιδοτήσεις στους νέους αγρότες και τους εγκλωβίσατε σε προγράμματα. Τους πέταξε τη θηλιά ο κ. Σάλλας, η Τράπεζα Πειραιώς, και σήμερα είναι σε απόγνωση. Πετσοκόψατε και τις επιδοτήσεις στους νεοεισερχομένους. Γενικά έχουμε ένα αλαλούμ, κύριε Υπουργέ. Δενδρώδεις καλλιέργειες πήγαν σε βοσκοτόπια.

Επειδή σε κάποιο σημείο είπατε ότι λύθηκε το πρόβλημα των βοσκοτόπων, το ερώτημα που υπάρχει είναι το εξής: Όσοι δεν πήραν επιδοτήσεις –το επαναφέρω και δεν ξέρω γιατί δεν υπάρχει μια απάντηση καθαρή- το 2014 και 2013 εξαιτίας του σχεδίου δράσης, θα πάρουν αύριο ή σήμερα, όπως λέει ο κ. Αποστόλου, θα μπουν οι εξισωτικές αποζημιώσεις; Και μη μας λέτε αόριστα ότι θα πληρωθούν οι εξισωτικές αποζημιώσεις των προηγούμενων χρόνων.

Κύριε Υπουργέ, υπάρχει και κάτι άλλο πιο σοβαρό. Δεσμεύετε τους λογαριασμούς των αγροτών από τα 50 ευρώ. Υπάρχουν σήμερα επιδοτήσεις που μπήκαν στους λογαριασμούς των κτηνοτρόφων και τους δεσμεύετε καθ’ ολοκληρίαν. Έχω και παραδείγματα. Κάποιος που παίρνει οκτώ χιλιάδες, χρωστούσε οκτώ χιλιάδες και δεν του δώσατε ένα ευρώ. Δεν οδηγείται, κύριε Υπουργέ, σε ξεκλήρισμα αυτός ο κόσμος;

Είπατε ότι συμφωνείτε στο ένα σημείο, αλλά δεν συμφωνείτε στο άλλο. Εντάξει, είναι καθαρό ότι δεν συμφωνείτε, γιατί εμείς πιστεύουμε ότι αυτή η πολιτική που ακολουθείτε και εσείς, που είναι κατεύθυνση της Ευρωπαϊκής Ένωσης, στοχεύει στο μάζεμα της παραγωγής σε λίγα χέρια. Και ήδη σε κάποιους τομείς της κτηνοτροφίας υπάρχει αυτή η κατεύθυνση, έχουμε, δηλαδή, συγκεντροποίηση, συγκεντρώνεται η παραγωγή όλο και σε λιγότερα χέρια.

Εμείς λέμε καθαρά ότι οι φτωχομεσαίοι κτηνοτρόφοι σήμερα έχουν αρκετή πείρα και μπορούν να βγάλουν συμπεράσματα, να δουν καθαρά ποιον δρόμο πρέπει να διαλέξουν. Και ο δρόμος είναι ένας, είναι μονόδρομος. Είναι η σύγκρουση, η ρήξη, η ανατροπή αυτής της πολιτικής και η ανάπτυξη της γεωργίας, όχι αυτό που λέτε εσείς «τα συγκριτικά πλεονεκτήματα», αλλά μέσα από έναν κεντρικό σχεδιασμό, για να δώσει ανάπτυξη με τρόπο που θα συμφέρει τους φτωχομεσαίους κτηνοτρόφους, τους καταναλωτές και γενικότερα τη χώρα μας.

Κλείνοντας, θα ήθελα μία συγκεκριμένη απάντηση για την Αιτωλοακαρνανία, γιατί στην πρωτολογία σας δεν δώσατε καθαρή απάντηση. Εδώ υπάρχει δέσμευση λογαριασμών, υπάρχουν υπεύθυνες δηλώσεις. Μιλάμε πραγματικά για αυταρχισμό. Θα αποσυρθεί αυτό το έγγραφο του ΟΠΕΚΕΠΕ και οι υπεύθυνες δηλώσεις που αναγκάζουν τους κτηνοτρόφους να υπογράψουν; Απαντήστε, κύριε Υπουργέ.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο Υπουργός κ. Μπόλαρης.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Κύριε συνάδελφε, θέλω να σας υπενθυμίσω ότι η ερώτησή σας, παρά τα όσα λέτε περί Ευρωπαϊκής Ένωσης, αφορά έλεγχο της κυβερνητικής δουλειάς, όχι μόνο της παρούσας Κυβέρνησης –αναφέρεστε στο 2012, στο 2013, στο 2014-, για το ότι δεν εφαρμόστηκαν σωστά οι ευρωπαϊκές οδηγίες και δεν διανεμήθηκαν σωστά τα ευρωπαϊκά κονδύλια που πάνε για τους κτηνοτρόφους, για να συνεννοούμαστε στο πολιτικό πλαίσιο. Αυτός είναι ο έλεγχος που κάνετε. Αυτό είναι το πρώτο ζήτημα.

Ζήτημα δεύτερο. Σας απάντησα για την Αιτωλοακαρνανία σαφέστατα. Αυτά τα οποία είπε ο Υπουργός για τις πληρωμές των εξισωτικών και των βιολογικών ισχύουν. Αυτή τη στιγμή στο Υπουργείο ο ΟΠΕΚΕΠΕ κάνει ανακοινώσεις και ενημερώνει. Οι πληρωμές, όπως τις ανακοίνωσε ο Υπουργός, θα γίνουν πριν από τα Χριστούγεννα, αυτές τις ημέρες.

Είναι πολύ σημαντικό και το ξέρετε πάρα πολύ καλά ότι εγώ δεν έχω βγει ποτέ να κάνω προεξαγγελία. Και το κάνω αυτό, διότι πιστεύω πως τα εντεταλμένα όργανα του κράτους -εν προκειμένω ο ΟΠΕΚΕΠΕ και δίπλα ο ΕΛΓΑ- είναι υποχρεωμένοι να εφαρμόζουν τον κανονισμό και τον νόμο και να τρέχουν στην υπηρεσία των αγροτών και των κτηνοτρόφων.

Επειδή, λοιπόν, λύθηκαν αυτά τα ζητήματα, όπως σας είπα με το νομοσχέδιο, γι’ αυτό ο ΟΠΕΚΕΠΕ από σήμερα και μέχρι την παραμονή των Χριστουγέννων θα τακτοποιήσει τις εκκρεμότητες του 2012, του 2013 και του 2014 και θα καταβάλει και την εξισωτική και τα βιολογικά.

Για όποιον φάκελο έρχεται από τις ΔΑΟΚ και είναι ώριμος, θα υπάρχει η καταβολή. Εκεί θα είμαστε και θα το δείτε να υλοποιείται. Ο Υπουργός έκανε την ανακοίνωση -την επιβεβαιώνω, την επαναλαμβάνω- και η επιβεβαίωση θα γίνει στα τραπεζικά βιβλιάρια των δικαιούχων αυτές τις ημέρες.

Η αγωνία που υπάρχει να φθάσουν αυτά τα χρήματα στους κτηνοτρόφους θέλω να μου επιτρέψετε να σας πω ότι είναι τουλάχιστον όμοια με τη δική σας. Γι’ αυτό είμαστε εδώ, σ’ αυτόν τον αγώνα, σ’ αυτή την προσπάθεια.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Υπουργέ.

Προτού συζητήσουμε την τελευταία ερώτηση, σας γνωρίζω ότι η πρώτη με αριθμό 299/14-12-2015 επίκαιρη ερώτηση δεύτερου κύκλου της Βουλευτού Β΄ Πειραιώς του Συνασπισμού Ριζοσπαστικής Αριστεράς κ. Ειρήνης (Νίνας) Κασιμάτη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την παραχώρηση χρήσης τμήματος του καταστήματος κράτησης γυναικών στον Δήμο Κορυδαλλού, δεν συζητείται λόγω κωλύματος του κυρίου Υπουργού και διαγράφεται.

Επίσης, η δεύτερη με αριθμό 301/14-12-2015 επίκαιρη ερώτηση δεύτερου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Υγείας, σχετικά με την αντιμετώπιση των προβλημάτων στις δομές υγείας του Νομού Κιλκίς λόγω των μεταναστευτικών ροών, δεν συζητείται λόγω κωλύματος του κυρίου Υπουργού και διαγράφεται.

Η τρίτη με αριθμό 295/11-12-2015 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου–Χρυσή Αυγή κ. Νικολάου Κούζηλου προς τον Υπουργό Εθνικής Άμυνας, σχετικά με την προμήθεια βλημάτων από το εξωτερικό για τον Ελληνικό Στρατό Ξηράς, δεν συζητείται λόγω κωλύματος του κυρίου Υπουργού και διαγράφεται.

Η πέμπτη με αριθμό 303/14-12-2015 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις απολύσεις εργαζομένων στη «Βιομηχανία Γάλακτος Ξάνθης Α.Ε. “ΡΟΔΟΠΗ”», δεν συζητείται λόγω κωλύματος του κυρίου Υπουργού και διαγράφεται.

Η έβδομη με αριθμό 297/14-12-2015 επίκαιρη ερώτηση δεύτερου κύκλου του Βουλευτή Αττικής των Ανεξαρτήτων Ελλήνων κ. Κωνσταντίνου Κατσίκη προς τον Υπουργό Οικονομικών, σχετικά με την επιβολή φόρου πολυτελείας για τα ΙΧΕ αυτοκίνητα των πολυτέκνων, δεν συζητείται λόγω κωλύματος του κυρίου Υπουργού και διαγράφεται.

Κυρίες και κύριοι συνάδελφοι, έχουμε πάρει απόφαση στη Διάσκεψη των Προέδρων ότι πρέπει να συγκεκριμενοποιείται προς τον Πρόεδρο της Βουλής το κώλυμα των Υπουργών, δεδομένου ότι οι Υπουργοί είναι υποχρεωμένοι να απαντούν στις ερωτήσεις των Βουλευτών στην Εθνική Αντιπροσωπεία. Είναι από τα ουσιαστικά καθήκοντα, κατά το Σύνταγμα, του Υπουργού. Δεν γνωρίζω εάν οι συγκεκριμένοι Υπουργοί έχουν αναφέρει τον λόγο του κωλύματος.

**ΓΕΩΡΓΙΟΣ ΑΜΥΡΑΣ:** Είναι στις επιτροπές.

**ΠΡΟΕΔΡΕΥΩΝ (Δημήτριος Κρεμαστινός):** Ναι, αλλά αυτό ακριβώς πρέπει να το πουν στον Πρόεδρο της Βουλής. Αυτό είπα. Εδώ αναφέρεται «λόγω κωλύματος». Καλό, όμως, είναι να αναφέρεται ο λόγος του κωλύματος και τούτο γιατί δημιουργούνται θέματα. Η τηλεόραση μεταδίδει τη συνεδρίαση, οι μαθητές παρακολουθούν και ο καθένας μπορεί να βγάλει τα συμπεράσματά του. Γι’ αυτόν το λόγο το αναφέρω.

Προχωρούμε στην τελευταία, τη δεύτερη με αριθμό 927/9-11-2015, ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ–ΔΗΜΑΡ κ. Βασιλείου Κεγκέρογλου προς τον Υπουργό Εσωτερικών και Διοικητικής Ανασυγκρότησης, σχετικά με την πρόσκληση για καταγραφή αδιόριστων προηγούμενων διαγωνισμών ΑΣΕΠ.

Στην ερώτηση του κυρίου συναδέλφου θα απαντήσει ο Αναπληρωτής Υπουργός κ. Βερναρδάκης.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Να πω για το θέμα που εξελίσσεται τελείως αρνητικά για την παρουσία των Υπουργών ότι πράγματι δεν έχει γίνει κατανοητό από τους Υπουργούς ότι ο κοινοβουλευτικός έλεγχος είναι βασική τους υποχρέωση. Τη θεωρούν πάρεργο -όχι όλοι, για να είμαστε δίκαιοι- κάποιοι, που συστηματικά απουσιάζουν.

Παραδείγματος χάριν, από αυτούς που ανακοινώσατε ότι κωλύονται κάποιοι είναι μέσα στο Κοινοβούλιο τούτη την ώρα, χωρίς να έχουν κάποιο κώλυμα, γιατί και η επιτροπή είναι μια δραστηριότητα, η οποία όμως μπορεί να ρυθμιστεί. Η τοποθέτηση στην επιτροπή, όπως και των Βουλευτών άλλωστε, μπορεί να γίνει μέσα στη διάρκεια του τριώρου, χωρίς να δηλώσουμε κώλυμα στη συζήτηση των επίκαιρων ερωτήσεων. Αυτό το θέμα είναι βασικό. Για τον λόγο αυτό, αφιέρωσα το ένα λεπτό της ομιλίας μου σε αυτό. Το 45% μόνο των επίκαιρων ερωτήσεων απαντάται. Αυτό δεν είναι δυνατόν να συνεχιστεί. Παρακαλώ, στην επόμενη Διάσκεψη των Προέδρων να το θέσετε και από την πλευρά σας ως Αντιπρόεδρος. Εξάλλου, το έχετε θέσει και από τη θέση αυτή σε προηγούμενη διαδικασία. Αυτό είναι ένα πραγματικό γεγονός.

Δεύτερο θέμα που θέλω να θίξω, πριν εισέλθω στην ερώτηση, είναι το εξής. Επειδή ήμουν υπεύθυνος του Υπουργείου Εργασίας και κατά τη διάρκεια της πρώτης μου θητείας και κατά τη διάρκεια της δεύτερης για την υγιεινή και ασφάλεια στην εργασία και επειδή σήμερα γνωρίζετε ότι η Βουλή έχει μείνει χωρίς νερό, υπάρχει ζημιά και έχει μείνει χωρίς νερό, υπάρχει ένα φαινόμενο εξελισσόμενο στο φωταγωγό: Στην αρχή ήταν ένας κουβάς. Τώρα έχουν γίνει πέντε οι κουβάδες. Αν κοιτάξετε με προσοχή προς τα επάνω, κύριε Πρόεδρε, θα δείτε αυτούς τους κουβάδες. Υποθέτω ότι μέχρι ένα ορισμένο βάρος σηκώνει και ο φωταγωγός, η οροφή η γυάλινη. Αυτό είναι ένα θέμα. Προσέξτε το, γιατί μπορεί να έχουμε και θύματα από αυτήν την κατάσταση.

Κατέθεσα μία ερώτηση στον κύριο Υπουργό με αφορμή τη νομοθετική πρωτοβουλία την οποία πήρε η Κυβέρνηση και την οποία ξεκίνησε να υλοποιεί για την καταγραφή επικαιροποίησης των στοιχείων όσων δεν είχαν διοριστεί, όμως ήταν σε πίνακες επιτυχόντων του ΑΣΕΠ. Η νομοθετική ρύθμιση αναφέρεται από την 1η Ιανουαρίου 2009 και μετά και ξεκινάει από το ’97. Και σωστά γίνεται αυτό, γιατί υπήρχαν αδικίες και άνθρωποι οι οποίοι δεν διορίστηκαν από τον διαγωνισμό του ΑΣΕΠ του ’97. Μετά όμως κάνει ένα σάλτο και πηγαίνει στην 1η Ιανουαρίου 2009.

Το ερώτημα, λοιπόν, κύριε Υπουργέ, είναι: Γιατί δεν κάνετε την καταγραφή για όλο το διάστημα από το ’97 και μετά; Γιατί υπάρχει δηλαδή αυτό το κενό; Και δεν εννοώ γιατί δεν το κάνετε διοικητικά. Εννοώ νομοθετικά. Προτίθεστε να κάνετε αυτήν τη νομοθετική –αν χρειάζεται, βέβαια- παρέμβαση, πρόταση, ούτως ώστε να μας δοθεί η δυνατότητα να καταγραφούν όλοι και να εξυπηρετηθεί με αυτόν τον τρόπο ο σκοπός της ρύθμισης, που είναι να στελεχώσουμε γρήγορα κάποιες Υπηρεσίες που έχουν έλλειψη προσωπικού από ανθρώπους που ήδη έχουν κριθεί από διαγωνισμούς του ΑΣΕΠ;

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Κύριε Βερναρδάκη, έχετε τον λόγο.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

Κύριε συνάδελφε, ευχαριστώ για την ερώτηση.

Σύμφωνα με τα διοικητικά έγγραφα τα επίσημα και την ενημέρωση που έχω και σύμφωνα και με την ενημέρωση από το ΑΣΕΠ, έχουμε ενεργούς διαγωνισμούς, δηλαδή διαγωνισμούς που έχουν καταλήξει σε διοριστέους, οι οποίοι, λόγω του παγώματος των προσλήψεων, δεν έγιναν ποτέ από το 2009 και μετά. Αυτή τη διαδικασία, κατ’ αρχάς, είμαστε υποχρεωμένοι ως διοίκηση κάποια στιγμή, βεβαίως, με βάση την πολιτική των προσλήψεων και του χρόνου, να την εφαρμόσουμε, δηλαδή να απορροφηθούν αυτοί οι άνθρωποι, σύμφωνα με τις ανάγκες και τους όρους του διαγωνισμού με τους οποίους έχουν καταγραφεί ως διοριστέοι.

Η εξαίρεση που γίνεται πριν από το 2009 έχει να κάνει με τους αδιόριστους επιτυχόντες του 1997, που εκεί έχουμε την ιδιομορφία ότι έχουμε απόφαση του Συμβουλίου της Επικρατείας του 2004, η οποία πολλούς εξ αυτών, λόγω προβλήματος της διαγωνιστικής διαδικασίας τότε, τους κατέστησε διοριστέους, αλλά ποτέ δεν διορθώθηκε εν ολοκληρία αυτό το πρόβλημα.

Ζήτησα, λοιπόν, να γίνει μια καταγραφή, για να δούμε πόσοι από αυτούς είναι ακόμα ενεργοί, ενδιαφέρονται, δεν διορίστηκαν με άλλους διαγωνισμούς ή δεν είχαν άλλου τύπου κώλυμα. Η απογραφή αυτή έδωσε περίπου χίλια άτομα, τα οποία θα πρέπει βεβαίως με μια νομοθετική ρύθμιση να μπορέσουμε να τους κατατάξουμε ξανά σε πίνακες διοριστέων ανάλογα προφανώς και με τις ανάγκες μας –εννοώ του δημοσίου-, έτσι ώστε να καλυφθεί αυτό το κενό.

Οι υπόλοιποι ενεργοί διαγωνισμοί δεν υπάρχουν κατά την ενημέρωση του ΑΣΕΠ. Δηλαδή δεν υπάρχουν, έχουν κλείσει, υπό την έννοια ότι έκλεισαν οι πίνακες διοριστέων, εμφανίστηκαν όσοι ήταν να διοριστούν και υπό αυτήν την έννοια, κατά το ΑΣΕΠ και τη διοίκηση, δεν υπάρχει πληθυσμός που να βρίσκεται αυτή τη στιγμή σε πρόβλημα.

Εάν παρ’ όλα αυτά υπάρχει κάτι τέτοιο, εννοείται…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Του Υπουργείου Παιδείας του 2002.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ (Αναπληρωτής Υπουργός Εσωτερικών και Διοικητικής Ανασυγκρότησης):** Δεν ακούω.Του πότε; Του 2002; Εάν υπάρχει αυτό, είναι προφανές. Εάν υπάρχει ανοικτός διαγωνισμός του ΑΣΕΠ, η δέσμευση είναι ότι κάποια στιγμή θα πρέπει να κλείσει. Δηλαδή είναι δέσμευση συνταγματική και νομική υποχρέωση έτσι και αλλιώς της διοίκησης και του κράτους. Θα πρέπει, έστω και με αργό τρόπο, αυτοί οι άνθρωποι να απορροφηθούν. Αλλά πριν από το 1997 δεν έχουμε τέτοια διαδικασία. Δηλαδή δεν έχουμε ούτε εκκρεμότητα διαγωνισμού ούτε δικαστική απόφαση, που είναι η διαφορά με τους επιτυχόντες του 1997-1998, που έχουμε την υποχρέωση, δηλαδή, απόφασης του Συμβουλίου της Επικρατείας.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Παρόμοιο πρόβλημα με τον διαγωνισμό του 1997 για τους επιτυχόντες είχε υπάρξει το 1994 στον πρώτο διαγωνισμό, ο οποίος έχει ολοκληρωθεί πριν από χρόνια, έχει λυθεί και πρέπει να λυθεί και για τους επιτυχόντες το 1997, όπως σωστά το προωθείτε.

Εγώ λέω τώρα ότι από το 1997 μέχρι το 2009, που πάγωσαν οι προσλήψεις, υπάρχουν κάποιοι επιτυχόντες οι οποίοι δεν διορίστηκαν. Να τους εντάξουμε και αυτούς σε αυτή τη ρύθμιση, με την έννοια να καταγραφούν, αν υπάρχουν, ποιοι είναι, πόσοι είναι, όπως ακριβώς κάνατε για το 1997.

Εγώ έχω συγκεκριμένες περιπτώσεις δύο ή τρεις -δεν έχω τη δυνατότητα να κάνω συνολική καταγραφή- διαγωνισμού του ΑΣΕΠ του Υπουργείου Παιδείας του 2002. Είναι ο διαγωνισμός με το ΦΕΚ 262/12-8-2002. Ήταν λόγοι γραφειοκρατίας. Συγκεκριμένα ένας δεν είχε την ώρα που έπρεπε να διοριστεί το απολυτήριο του Στρατού, όπως προβλεπόταν. Έπρεπε εκείνη την περίοδο να το παραδώσει, να το παρουσιάσει, όταν θα διοριζόταν. Μετά έγινε άλλη ρύθμιση. Έχω άλλη περίπτωση, κατά την οποία, ενώ δούλευε στον ιδιωτικό τομέα, υπήρξε ένα άλλο γραφειοκρατικό πρόβλημα και δεν έπιασε δουλειά.

Όμως, δεν είναι μόνο αυτός ο διαγωνισμός, του 2002. Είναι και άλλοι και θα ήθελα να ξέρω εάν προτίθεστε να φέρετε – γιατί νομίζω θέλει- νομοθετική ρύθμιση. Την ίδια δουλειά, που κάνετε από το 2009 και μετά, να την κάνετε από το 1997 και μετά, ούτως ώστε όλο το διάστημα να κλείσει. Αυτό είναι μια ρύθμιση που θα έλυνε κάποια θέματα.

Τώρα είδα ότι στο νομοσχέδιο που συζητήσατε στην επιτροπή και που θα έρθει τη Δευτέρα στη Βουλή, έχει μέσα την τελική ρύθμιση για τους επιτυχόντες του 1997. Επομένως θα μπορούσε να προστεθεί εκεί μια παράγραφος και για την καταγραφή των υπολοίπων. Εγώ προτίθεμαι -και γι’ αυτό ήθελα να έρθετε σήμερα- να καταθέσω μια τροπολογία στην Ολομέλεια, όταν θα έρθει το νομοσχέδιο –αν έρθει- να λυθούν αυτά τα ζητήματα και να μπορέσουν να διοριστούν σε θέσεις που έχει ανάγκη το Υπουργείο ή τα Υπουργεία, άνθρωποι οι οποίοι έχουν κριθεί ήδη από το ΑΣΕΠ επιτυχώς. Και, αν συμφωνούμε, καλό θα είναι να τη φέρετε εσείς τη ρύθμιση, να μην την κάνουμε εμείς. Αλλιώς να καταθέσουμε την τροπολογία, αλλά να την εξετάσει η Πλειοψηφία, μήπως γίνει αποδεκτή.

Είναι ένα θέμα που θα ολοκληρώσει μια -σε σωστή κατεύθυνση- πρωτοβουλία που πήρατε, ούτως ώστε να μην υπάρξουν αδικημένοι μέσα στους αδικημένους που θα δικαιωθούν.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Έχετε και πάλι τον λόγο, κύριε Υπουργέ.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ (Αναπληρωτής Υπουργός Εσωτερικών και Διοικητικής Ανασυγκρότησης):** Δεν έχω αντίρρηση κατ’ αρχάς. Αυτό που δεν ξέρω αυτήν τη στιγμή είναι πόσες είναι ακριβώς αυτές οι εκκρεμότητες οι οποίες υπάρχουν. Εάν υπάρχουν πράγματι εκκρεμότητες ανθρώπων που έχουν θεμελιώσει το δικαίωμα του διορισμού από διαγωνισμούς, εγώ αυτό που μπορώ να κάνω είναι να ζητήσω από το ΑΣΕΠ να γίνει μια καταγραφή.

Δεν ξέρω αν είναι θέμα νομοθετικής ρύθμισης. Για τον διαγωνισμό του 1997 ήταν ανάγκη να γίνει αυτό, γιατί ήταν ένας πολύ μεγάλος διαγωνισμός τότε, με δεκάδες χιλιάδες ανθρώπους, και υπήρχε ένα πρόβλημα το οποίο αφορούσε πέντε-έξι χιλιάδες ανθρώπους μέχρι πρόσφατα. Τώρα πια με την απογραφή μάς δόθηκε η δυνατότητα να έχουμε ένα ξεκαθάρισμα -αυτά τα χίλια άτομα-, που όμως δεν παύει να είναι υποχρέωση του κράτους να λύσει και ένα κοινωνικό πρόβλημα.

Αν υπάρχουν, θα πρέπει να προχωρήσουμε -θα το ζητήσω από το ΑΣΕΠ- σε μια καταγραφή και με την ίδια διαδικασία που αφορά τους διοριστέους του 1997 να προχωρήσουμε και για τους άλλους. Από το 2009 και μετά δεν τίθεται θέμα. Προφανώς οι διαγωνισμοί είναι ενεργοί και υφίσταται το δικαίωμα του διορισμού.

Αυτό που μπορώ εγώ να κάνω από σήμερα είναι να ζητήσω από το ΑΣΕΠ τα πλήρη στοιχεία, τι δεδομένα έχουμε από τους ενδιάμεσους διαγωνισμούς και για ποια Υπουργεία, ποιοι διαγωνισμοί είναι, τι είδους διαγωνισμοί ήταν αυτοί. Και αν αυτοί οι διαγωνισμοί είναι ανοικτοί, προφανώς και δεν έχω καμία αντίρρηση να προχωρήσουμε για όλους όσους θεμελιώνουν το δικαίωμα σε αυτήν τη ρύθμιση.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Η πρώτη με αριθμό 257/14-10-2015 ερώτηση της Βουλευτού Α΄ Αθηνών της Νέας Δημοκρατίας κ. Θεοδώρας Μπακογιάννη προς τον Υπουργό Οικονομικών, σχετικά με το λαθρεμπόριο καυσίμων, δεν συζητείται λόγω κωλύματος του κυρίου Υπουργού και διαγράφεται.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 11.27΄ λύεται η συνεδρίαση για αύριο ημέρα Παρασκευή 18 Δεκεμβρίου 2015 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ’ αριθμόν 5/5/17-11-2015 επίκαιρης επερώτησης, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ** **ΟΙ ΓΡΑΜΜΑΤΕΙΣ**